text:
1 Bassekabaka
Chapter 20
1 Awo Benikadadi kabaka w’e Busuuli n'akuŋŋaanya eggye lye lyonna: ne waba wamu naye bakabaka amakumi asatu mu babiri n'embalassi n'amagaali: n'ayambuka n'azingiza Samaliya n'alwana nakyo.
2 N'atumira Akabu kabaka wa Isiraeri ababaka mu kibuga, n'amugamba nti Bw'atyo bw'ayogera Benikadadi nti
3 Effeeza yo n'ezaabu yo yange; ne bakazi bo nabo n'abaana bo, abasinga obulungi, bange.
4 Awo kabaka wa Isiraeri n'addamu n'ayogera nti Kiri ng'ekigambo kyo, mukama wange, ai kabaka; nze wuwo ne byonna bye nnina.
5 Awo ababaka ne bakomawo ne boogera nti Bw'atyo bw'ayogera Benikadadi nti Okutuma nakutumira nga njogera nti Oliwaayo gye ndi effeeza yo n'ezaabu yo ne bakazi bo n'abaana bo;
6 naye ndikutumira abaddu bange enkya bwe buliba nga kampegaano, kale balikebera ennyumba yo n'ennyumba z'abaddu bo; awo olulituuka kyonna kyonna ekisanyusa amaaso go balikiteeka mu mukono gwabwe ne bakitwala.
7 Awo kabaka wa Isiraeri n'ayita abakadde bonna ab'ensi, n'ayogera nti Mutegeere, mbeegayiridde, mulabe omusajja ono bw'alina ky'atwagaza: kubanga yantumira olw'abakazi bange n'abaana bange n'effeeza yange ne zaabu yange; ne simumma.
8 Awo abakadde bonna n'abantu bonna ne bamugamba nti Towulira so tokkiriza.
9 Kyeyava agamba ababaka ba Benikadadi nti Gamba mukama wange kabaka nti Byonna bye wasookerako okutumira omuddu wo ndibikola: naye kino siyinza kukikola. Ababaka ne bagenda ne bamuddiza ebigambo.
10 Awo Benikadadi n'amutumira n'ayogera nti Bakatonda bankole bwe batyo n'okukirawo, enfuufu ey'e Samaliya bw'eribuna abantu bonna abangoberera okuba embatu.
11 Awo kabaka wa Isiraeri n'addamu n'ayogera nti Mumugambe nti Eyeesiba ebyokulwanyisa bye aleme okwenyumiriza ng'oyo abyesumulula.
12 Awo olwatuuka Benikadadi bwe yawulira ekigambo ekyo, bwe yali ng'anywera, ye ne bakabaka abo, mu weema, n'agamba abaddu be nti Musimbe ennyiriri. Ne basimba ennyiriri okulwana n’ekibuga.
13 Kale, laba, nnabbi n'asemberera Akabu kabaka wa Isiraeri, n'ayogera nti Bw'atyo bw'ayogera Mukama nti Olabye ekibiina kino kyonna ekinene? laba, naakigabula mu mukono gwo leero; naawe onoomanya nga nze Mukama.
14 Akabu n'ayogera nti Eri ani? N'ayogera nti Bw'atyo bw'ayogera Mukama nti Eri abalenzi ab'abakulu b'amasaza. Awo n'ayogera nti Ani anaasooka okulwana? N'addamu nti Ggwe.
15 Awo n'ayolesa abalenzi ab'abakulu b'amasaza, ne baba ebikumi bibiri mu asatu mu babiri: awo oluvannyuma lwabwe n'ayolesa abantu bonna, abaana ba Isiraeri bonna, ke kasanvu.
16 Awo ne batabaala mu ttuntu. Naye Benikadadi yali ng'ali mu weema ng'anywa omwenge ng'atamiira, ye ne bakabaka, bakabaka amakumi asatu mu babiri abaamubeera.
17 Awo abalenzi ab'abakulu b'amasaza be baasooka okutabaala; Benikadadi n'atuma, ne bamubuulira nti Waliwo abasaja abafulumye mu Samaliya.
18 N'ayogera nti Ne bwe baba bafulumidde mirembe, mubawambe; ne bwe baba bafulumidde bulwa, mubawambe.
19 Awo abo ne bafuluma mu kibuga, abalenzi ab'abakulu b'amasaza, n'eggye eryabagoberera.
20 Ne batta buli muntu musajja we; Abasuuli ne badduka, Isiraeri ne babagoberera: Benikadadi kabaka w'e Busuuli n'awonera ku mbalaasi wamu n'abeebagala embalaasi.
21 Awo kabaka wa Isiraeri n'afuluma n'akuba embalaasi n'amagaali, n'atta Abasuuli olutta lunene.
22 Awo nnabbi n'asemberera kabaka wa Isiraeri n'amugamba nti Genda oddemu amaanyi weetegereze olabe by'onookola: kubanga omwaka bwe gulidda kabaka w'e Busuuli alikutabaala.
23 Awo abaddu ba kabaka w'e Busuuli ne bamugamba nti Katonda waabwe katonda wa ku nsozi; kyebaava batusinga amaanyi: naye tulwanire nabo mu lusenyi, kale tetulirema kubasinga bo amaanyi.
24 Era kola kino; ggyawo bakabaka buli muntu mu kifo kye, osseewo mu kifo kyabwe abaami:
25 era weebalire eggye erifaanana eggye lye wafiirwa, embalaasi okudda mu kifo ky'embalaasi, n'eggaali okudda mu kifo ky'eggaali: kale tulirwanira nabo mu lusenyi, era tetulirema kubasinga amaanyi. Awo n'awulira eddoboozi lyabwe n'akola bw'atyo.
26 Awo olwatuuka omwaka bwe gwadda Benikadadi n’ayolesa Abasuuli n'ayambuka n'agenda e Afeki okulwana ne Isiraeri.
27 Awo abaana ba Isiraeri ne bayolesebwa ne baweebwa entanda yaabwe, ne babatabaala: awo abaana ba Isiraeri ne basiisira okuboolekera nga bafaanana ebisibo bibiri ebitono eby'abaana b'embuzi: naye Abasuuli ne babuna ensi.
28 Awo omusajja wa Katonda n'asembera n'agamba kabaka wa Isiraeri n'ayogera nti Bw'atyo bw'ayogera Mukama nti Kubanga Abasuuli boogedde nti Mukama katonda wa ku nsozi, naye si katonda wa mu biwonvu; kyendiva ngabula mu mukono gwo ekibiina kino kyonna ekinene, nammwe mulimanya nga nze Mukama.
29 Awo ne basiisira nga basulaganako ne bamala ennaku musanvu. Awo olwatuuka ku lunaku olw'omusanvu ne balumbagana; abaana ba Isiraeri ne batta ku Basuuli abasajja abatambula n'ebigere kasiriivu ku lunaku lumu.
30 Naye abalala ne baddukira e Afeki mu kibuga; awo bbugwe n'agwa ku basajja obukumi bubiri mu kasanvu abaasigalawo. Ne Benikadadi n'adduka n'atuuka mu kibuga mu kisenge eky'omunda.
31 Abaddu be ne bamugamba nti Laba nno, tuwulidde nga bakabaka b'ennyumba ya Isiraeri bakabaka ba kisa: tukwegayiridde, twambale ebibukutu mu biwato n'emigwa ku mitwe gyaffe, tufulume eri kabaka wa Isiraeri: mpozzi anaawonya obulamu bwo.
32 Awo ne beesiba ebibukutu mu biwato ne batikkira emigwa ku mitwe, ne bajja eri kabaka wa Isiraeri, ne boogera nti Omuddu wo Benikadadi ayogera nti Nkwegayiridde, mbeere omulamu. N'ayogera nti Akyali mulamu? ye muganda wange.
33 Awo abasajja ne balabirira nnyo ne banguwa okwetegereza oba nga bw'ayagala bw'atyo; ne boogera nti Muganda wo Benikadadi. Awo n'ayogera nti Mugende mumuleete. Awo Benikadadi n'afuluma n'ajja gy'ali; n'amulinnyisa mu ggaali.
34 Awo Benikadadi n'amugamba nti Ebibuga kitange bye yaggya ku kitaawo nze ndibizzaayo; era olyerimira enguudo mu Ddamasiko, nga kitange bwe yeerimira mu Samaliya. Nange, bwe yayogera Akabu, naakuta ne ndagaano eno. Awo n'alagaana naye endagaano n'amuta.
35 Awo omusajja omu ow'oku baana ba bannabbi n'agamba munne olw'ekigambo kya Mukama nti Nfumita, nkwegayiridde. Omusajja n'agaana okumufumita.
36 Awo n'amugamba nti Kubanga towulidde ddoboozi lya Mukama, laba, bw'onooba nga kyojje onveeko, empologoma eneekutta. Awo bwe yali nga kyajje amuveeko, empologoma n'emusanga n'emutta.
37 Awo n'asanga omusajja omulala, n'ayogera nti Nfumita, nkwegayiridde. Omusajja n'amufumita ng'amufumita ekiwundu.
38 Awo nnabbi n'agenda n'alindirira kabaka mu kkubo, ne yeefuula ng'abisse ekiremba kye ku maaso ge.
39 Awo kabaka bwe yali ayitawo, n'akaabirira kabaka: n'ayogera nti Omuddu wo yafuluma wakati mu lutalo; kale, laba, omusajja n'akyama n'andeetera omusajja n'ayogera nti Kuuma omusajja ono: okubula bw'aliba ng'abuze, kale obulamu bwo buliba mu kifo ky'obulamu bwe, oba oliriwa talanta ey'effeeza.
40 Awo omuddu wo bwe yali ng'atawaana eruuyi n'eruuyi, ng'agenze. Awo kabaka wa Isiraeri n'amugamba nti Era bwe gutyo bwe gunaaba omusango gwo; ggwe ogusaze ggwe kennyini.
41 Awo n'ayanguwa n'aggya ekiremba ku maaso ge; kabaka wa Isiraeri n'amutegeera nga wa ku bannabbi.
42 N'amugamba nti Bw'atyo bw'ayogera Mukama nti Kubanga wata omusajja ow'ekiwe gye ndi okuva mu mukono gwo, obulamu bwo kyebuliva bubeera mu kifo ky'obulamu bwe, n'abantu bo baliba mu kifo ky'abantu be.
43 Awo kabaka wa Isiraeri n'agenda mu nnyumba ye, ng'anyiikadde era ng'anyiize, n'ajja e Samaliya.


c: text/html

text:
Zekkaliya
Chapter 4
1 Malayika eyali ayogera nange n'akomawo, n'anzuukusa ng'omuntu bw'azuukusibwa mu tulo twe.
2 N'aŋŋamba nti Olabye ki Ne njogera nti Ntunudde, era, laba, ekikondo eky'ettabaaza ekya zaabu kyonna n'ekibya kyakyo nga kiri waggulu ku kyo n'ettabaaza zaakyo omusanvu; ettabaza eziri waggulu waakyo, buli ttabaaza ng'eriko emimiro musanvu:
3 n'emizeyituui ebiri ku mabbali eruuyi n'eruuyi ogumu ku mukono ogwa ddyo ogw'ekibya, ogumu ku mukono gwakyo ogwa kkono.
4 Ne nziramu ne ŋŋamba malayika eyali ayogera nange ne njogera nti Ebyo biki mukama wange?
5 Malayika eyali ayogera nange n'addamu n'aŋŋamba nti Tomanyi ebyo bwe biri? Ne njogera nti Nedda, mukama wange.
6 N'addamu n'aŋŋamba nti Kino kye kigambo kya Mukama eri Zerubbaberi nga kyogera nti Si lwa maanyi so si lwa buyinza naye lwa mwoyo gwange, bw'ayogera Mukama w'eggye.
7 Olusozi olunene ggwe, weeyita ki? mu maaso ga Zerubbaberi olibeera lusenyi era alireeta ejjinja erya waggulu ne balirangirira nti Liweebwe ekisa, liweebwe ekisa.
8 Nate ekigambo kya Mukama ne kijja gye ndi nga kyogera nti
9 Emikono gya Zerubbaberi girasizza ennyumba eyo; era n'emikono gye girigimala; era olitegeera nti Mukama w'eggye ye yantuma gye muli.
10 Kubanga ye ani anyoomye olunaku olw'ebitono? Kubanga balisanyuka era baliraba ejjinja erigera mu ngalo za Zerubbaberi, bano omusanvu, ge maaso ga Mukama; gaddukanaddukana mu nsi zonna.
11 Ne nziramu ne mmugamba nti Emizeyituuni gino ebiri kye ki ku mukono ogwa ddyo ogw'ekikondo eky'ettabaaza ne ku mukono gwakyo ogwa kkono?
12 Ne nziramu omulundi ogw'okubiri ne mmugamba nti Amatabi gano abiri maki ag'emizeyituuni agali ku mabbali g'emimwa ebiri egya zaabu ageemalamu gokka amafuta aga zaabu?
13 N'anziramu n'ayogera nti Tomanyi ago bwe gali? Ne njogera nti Nedda, mukama wange.
14 Awo n'ayogera nti Ago be baana babiri ab'amafuta abayimirira awali Mukama w'ensi zonna.

robotstxt: allowed

filter: keep


text:
Essuula 10
1 Kubanga amateeka bwe galina ekisiikirize eky'ebirungi ebyali bigenda okujja, so si kifaananyi kyennyini eky'ebigambo, ne ssaddaaka ezitajjulukuka, ze bawaayo obutayosa buli mwaka buli mwaka; tebayinza ennaku zonna kutuukiriza abo abazisemberera.
2 Kubanga tezandirekeddwayo kuweebwayo kubanga abasinza bwe bamala okunaazibwa ddala omulundi ogumu tebandibadde na kwetegeerako bibi nate.
3 Naye mu ezo mulimu okujjukizanga ebibi buli mwaka buli mwaka.
4 Kubanga tekiyinzika omusaayi gw'ente ennume n'embuzi okuggyako ebibi.
5 Ng'ajja mu nsi, kyava ayogera nti Ssaddaaka n'ebiweebwayo tewabyagala, Naye wanteekerateekera omubiri;
6 Tewasiima ebyokebwa ebiramba n'ebiweebwayo olw'ebibi;
7 Ne ndyoka njogera nti Laba nzize (Mu muzingo gw'ekitabo ekyampandiikwako) Okukola by'oyagala, ai Katonda.
8 Bw'ayogera waggulu nti Ssaddaaka n'ebiweebwayo n'ebyokebwa ebiramba n'ebiweebwayo olw'ebibi tewabyagala so tewabisiima (ebyo bye biweebwayo ng'amateeka bwe gali),
9 n'alyoka ayogera nti Laba, nzize okukola by'oyagala. Aggyawo eky'oubereberye, alyoke anyweze eky'okubiri.
10 Mu ebyo by'ayagala twatukuzibwa olw'okuwaayo omubiri gwa Yesu Kristo omulundi gumu.
11 Na buli kabona ayimirira buli lunaku ng'aweereza ng'awaayo emirundi emingi ssaddaaaka ezitajjulukuka, ezitayinza kugyako bibi emirembe gyonna:
12 naye oyo bwe yamala okuwaayo saddaaka emu olw'ebibi okutuusa mirembe gyonna, n'alyoka atuula mu mukono ogwa ddyo ogwa Katonda;
13 ng'alindirira oluvannyuna abalabe be okufuusibwa entebe y'ebigere bye.
14 Kubanga olw'okuwaayo ssaddaaka emu yatuukiriza okutuusa emirembe gyonna abatukuzibwa.
15 Era n'Omwoyo Omutukuvu ye mujulirwa gye tuli: kubanga bw'amala okwogera nti
16 Eno ye ndagaano gye ndiragaana nabo Oluvannyuma lw'ennaku ziri, bw'ayogera Mukama; Nditeeka amateeka gange ku mutima gwabwe, Era ne ku magezi gaabwe ndigawandiika; n'alyoka ayogera nti
17 N'ebibi byabwe n'obujeemu bwabwe siribijjukira nate.
18 Naye awali okuggibwako ebyo, tewakyali kuwangayo ssaddaaka olw'ekibi.
19 Kale ab'oluganda, bwe tulina obugumu okuyingira mu kifo ekitukuvu olw'omusaayi gwa Yesu,
20 mu kkubo lye yatukubira, eriggya eddamu, eriyita mu ggigi, gwe mubiri gwe;
21 era bwe tulina kabona omunene afuga ennyumba ya Katonda;
22 tusemberenga n'omwoyo ogw'amazima olw'okukkiriza okutuukiridde, emitima gyaffe nga mansirwako okuggyamu omwoyo omubi, n'emibiri gyaffe nga ginaazibwa n'amazzi amalungi:
23 tunyweze okwatulanga essuubi lyaffe obutasagaasagana; kubanga eyasuubiza mwesigwa:
24 era tulowoozaganenga fekka na fekka okukubirizanga okwagala n'ebikolwa ebirungi;
25 obutalekanga kukuŋŋaana wamu, ng'abalala bwe bayisa, naye nga tubuulirira; era nga tweyongeranga okukola ebyo bwe tutyo, nga bwe mulaba olunaku luli nga lunaatera okutuuka.
26 Kuba bwe tugenderera okwonoona nga tumaze okuweebwa okutegeera amazima, tewasigaddeeyo nate ssaddaaka olw'ebibi,
27 wabula okulindirira n'obuti omusango, n'obukambwe obw'omuliro ogugenda okwokya abalabe.
28 Anyooma amateeka ga Musa afa awatali kusaasirwa olw'abajulirwa ababiri oba basatu:
29 mulowooza mutya, okubonerezebwa oyo kw'alisaanyizibwa kulyenkana wa okusinga okuba okubi eyalinnyiririra ddala Omwana wa Katonda, n'alowooza omusaayi gw'endagaano ogwamutukuza obutaba mutukuvu, n'agirira ekyejo Omwoyo ow'ekisa?
30 Kubanga tumumanyi oyo eyayogera nti Eggwanga lyange, nze ndiwalana. Era nate nti Mukama alisalira omusango abantu be.
31 Kigambo kya ntiisa okugwa mu mikono gya Katonda omulamu.
32 Naye mujjukire ennaku ez'edda, bwe mwamala okwakirwa, ze mwagumiikiririzaamu okufuba okunene okw'ebibonoobono;
33 olulala bwe mwafuuka ekyerolerwa olw'ebivume n'okulaba ennaku; olulala, bwe mwassa ekimu n'abo abaakolerwa ebyo.
34 Kubanga mwasaasira abasibe, era mwagumiikiriza n'essanyu okunyagibwako ebintu byammwe, nga mutegeera nga mulina mwekka ebintu ebisinga obulungi era eby'olubeerera.
35 Kale temusuulanga bugumu bwammwe, obuliko empeera ennene.
36 Kubanga mwetaaga okugumiikiriza, bwe mulimala okukola Katonda by'ayagala mulyoke muweebwe ekyasuubizibwa.
37 Kubanga wakyasigaddeyo akaseera katono nnyo, Ajja alituuka, so talirwa.
38 Naye omutuukirivu wange aliba mulamu lwa kukkiriza: Era bw'addayo ennyuma, emmeeme yange temusanyukira.
39 Naye ffe tetuli ba kudda nnyuma mu kuzikirira, naye tuli ba kukkiriza olw'okulokola obulamu.


text:
Danyeri
Chapter 2
1 Ne mu mwaka ogw'okubiri mu mirembe gya Nebukadduneeza Nebukadduneeza n'aloota ebirooto: omwoyo gwe ne gweraliikirira, otulo twe ne tumubula.
2 Awo kabaka n'alagira bayite abasawo n'abafumu n'emmandwa n'Abakaludaaya, okubuulira kabaka ebirooto bye. Ne bayingira ne bayimirira mu maaso ga kabaka.
3 Kabaka n'abagamba nti Ndoose ekirooto, omwoyo gwange ne gweraliikirira okutegeera ekirooto.
4 Abakaludaaya ne balyoka bagamba kabaka mu lulimi Olusuuli nti Ai kabaka, obenga omulamu emirembe gyonna: obuulire abaddu bo ekirooto, naffe tunaalaga amakulu gaakyo.
5 Kabaka n'addamu n'agamba Abakaludaaya nti Ekigambo kinvuddeko: bwe mutantegeeze ekirooto n'amakulu gaakyo, munaatemebwatemebwa, n'ennyumba zammwe zirifuuka mmungo.
6 Naye bwe munaalaga ekirooto n'amakulu gaakyo, munaaweebwa nze ebirabo n'empeera n'ekitiibwa kingi: kale mundage ekirooto n'amakulu gaakyo.
7 Ne baddamu omulundi ogw'okubiri ne boogera nti Kabaka abuulire abaddu be ekirooto, naffe tunaalaga amakulu.
8 Kabaka n'addamu n'ayogera nti Ntegeeredde ddala nga mwagala okufuna ebbanga, kubanga mulabye ng'ekigambo kinvuddeko.
9 Naye bwe mutantegeeze ekirooto, waliwo etteeka limu gye muli: kubanga muteeseteese okulimba n'ebigambo ebivundu okwogera mu maaso gange okutuusa ebiro lwe biriwaanyisibwa: kale mumbuulire ekirooto, nange ndyoke ntegeere nga muyinza okundaga amakulu gaakyo.
10 Abakaludaaya ne baddiramu mu maaso ga kabaka, ne boogera nti Tewali muntu mu nsi n'omu ayinza okulaga ekigambo kya kabaka: kubanga tewali kabaka newakubadde omukungu newakubadde owessaza eyali abuuzizza ekigambo ekifaanana bwe kityo omusawo yenna newakubadde omufumu yenna newakubadde Omukaludaaya yenna.
11 Era ekigambo kino tekirabwanga kabaka ky'awaliriza, so tewali ayinza okukiraga mu maaso ga kabaka, wabula bakatonda abatatuula na balina emibiri.
12 Kabaka kyeyava asunguwala ne yeejuumuula nnyo, n'alagira okutta abagezigezi bonna ab'e Babulooni.
13 Etteeka ne liteekebwa, abagezigezi ne bagenda okubatta: ne banoonya Danyeri ne banne okubatta.
14 Awo Danyeri n'addamu n'amagezi n'obukabakaba Aliyooki omwami wa baserikale ba kabaka, eyajja okutta abagezigezi ab'e Babulooni:
15 n'addamu n'agamba Aliyooki omwami wa kabaka nti Kiki ekyanguyiriza bwe kityo etteeka eriva eri kabaka? Aliyooki n'alyoka ategeeza Danyeri ekigambo ekyo.
16 Danyeri n'ayingira ne yeegayirira kabaka okumuteekerawo olunaku, naye ng'aliraga kabaka amakulu.
17 Awo Danyeri n'agenda mu nnyumba ye, n'ategeeza ekigambo ekyo Kananiya, Misayeri ne Azaliya, banne:
18 basabe Katonda ow'omu ggulu okubasaasira olw'ekyama ekyo: Danyeri ne banne baleme okuzikirira awamu n'abagezigezi abalala ab'e Babulooni.
19 Ekyama ne kiryoka kibikkulirwa Danyeri mu kwolesebwa okw'ekiro. Danyeri n'alyoka yeebaza Katonda ow'omu ggulu.
20 Danyeri n'addamu n'agamba nti Lyebazibwenga erinnya lya Katonda emirembe n'emirembe: kubanga amagezi n'amaanyi gage:
21 era oyo ye awaanyisa ebiro n'ebiseera: aggyawo bakabaka, era assaawo bakabaka: awa amagezi abagezigezi, n'okumanya eri abo abamanyi okutegeera:
22 abikkula ebigambo eby'obuziba eby'ekyama: ebiri mu kizikiza abimanyi, era omusana gubeera naye.
23 Nkwebaza, nkutendereza, ai ggwe Katonda wa bajjajjange, ampadde amagezi n'amaanyi, era antegeezezza kaakano bye twakusabye: kubanga otutegeezezza ekigambo kya kabaka.
24 Danyeri kyeyava ayingira eri Aliyooki, kabaka gwe yali ateeseewo okuzikiriza abagezigezi ab'e Babulooni: n'agenda n'amugamba bw'ati nti Tozikiriza bagezigezi ab'e Babulooni: nnyingiza mu maaso ga kabaka, nange naalaga kabaka amakulu.
25 Awo Aliyooki n'ayanguwa n'ayingiza Danyeri mu maaso ga kabaka, n'amugamba bw'ati nti Ndabye omusajja ow'omu baana ab'omu bunyage bwa Yuda, anaategeeza kabaka amakulu.
26 Kabaka n'addamu n'agamba Danyeri, erinnya lye Berutesazza, nti Ggwe oyinza okuntegeeza ekirooto kye nnalaba, n'amakulu gaakyo?
27 Danyeri n'addiramu mu maaso ga kabaka, n'ayogera nti Ekyama kabaka ky'awalirizza, abagezigezi tebayinza kukiraga kabaka newakubadde abafumu newakubadde abasawo newakubadde abalaguzi:
28 naye waliwo Katonda mu ggulu abikkula ebyama, era ategeezezza kabaka Nebukadduneeza ebiribaawo mu nnaku ez'enkomerero. Ekirooto kyo, era omutwe gwo bye gwayolesebwa ku kitanda kyo, bye biibino
29 ggwe, ai kabaka, ebirowoozo byo ne bikujjira ku kitanda kyo, ebiribaawo oluvannyuma: naye abikkula ebyama akutegeezezza ebiribaawo.
30 Naye nze ekyama kino tekimbikkuliddwa nze olw'amagezi gonna ge nnina okusinga omuntu yenna omulamu, naye kyekivudde kimbikkulirwa kabaka ategeezebwe amakulu, naawe otegeere ebirowoozo eby'omu mutima gwo.
31 Ggwe, ai kabaka, watunula, era, laba, ekifaananyi ekinene. Ekifaananyi ekyo, eky'amaanyi, ekyamasamasa ennyo nnyini ne kiyimirira mu maaso go: n'engeri yaakyo ya ntiisa.
32 Ekifaananyi ekyo, omutwe gwakyo gwa zaabu nnungi, ekifuba kyakyo n'emikono gyakyo bya ffeeza, olubuto lwakyo n'ebisambi byakyo bya kikomo, amagulu gaakyo ga kyuma,
33 ebigere byakyo ekitundu kya kyuma, n'ekitundu kya bbumba.
34 Watunula okutuusa ejjinja lwe lyatemebwa awatali ngalo, ne likuba ekifaananyi ebigere eby'ekyuma n'ebbumba, ne libimenyaamenya.
35 Ekyuma, n'ebbumba n'ekikomo, ne ffeeza, ne zaabu ne biryoka bimenyekamenyekera wamu, ne bifuuka ng'ebisusunku eby'omu gguuliro ekyanda nga kituuse: empewo ne zibitwalira ddala bwe zityo n'okulaba ne bitalaba bbanga: n'ejjinja eryakuba ekifaananyi ne lifuuka olusozi olunene, ne lijjula ensi zonna.
36 Ekirooto kye kiikyo: era tunaayatula amakulu gaakyo mu maaso ga kabaka.
37 Ggwe, ai kabaka, oli kabaka wa bakabaka, Katonda ow'eggulu gwe yawa obwakabaka, n'obuyinza, n'amaanyi, n'ekitiibwa:
38 era abaana b'abantu gye batuula yonna, yagaba ensolo ez'omu nsiko n'ennyonyi ez'omu ggulu mu mukono gwo, era yakubifuza ggwe byonna: ggwe oli mutwe gwa zaabu.
39 Era walikuddirira obwakabaka obulala, bw'osinga ggwe, bulibaawo: n'obwakabaka obulala obw'okusatu obw'ekikomo obulifuga ensi zonna.
40 N'obwakabaka obw'okuna buliba bwa maanyi ng'ekyuma: kubanga ekyuma kimenyaamenya ebintu byonna, era kibijeemulula: era ng'ekyuma ekibetenta ebyo byonna, bwe bulimenyaamenya bwe bulibetenta bwe butyo.
41 Era kubanga walaba ebigere n'obugere, ekitundu kya bbumba ery'omubumbi, n'ekitundu kya kyuma, obwakabaka buliba bwawulemu: naye muliba mu bwo ku maanyi g'ekyuma, kubanga walaba ekyuma nga kitabuddwamu ebbumba ery'ettosi.
42 Era ng'obugere bwe bwali ekitundu kya kyuma, n'ekitundu kya bbumba, era n'obwakabaka bwe buliba bwe butyo, ekitundu kya maanyi, n'ekitundu kimenyefu.
43 Era kubanga walaba ekyuma nga kitabuddwamu ebbumba ery'ettosi, balyetabula n'ezzadde ly'abantu: naye tebaligattagana bokka na bokka, era ng'ekyuma bwe kiteetabula na bbumba.
44 Era mu mirembe gya bakabaka abo, Katonda ow'eggulu alissaawo obwakabaka, obutalizikirizibwa emirembe gyonna, so n'okufuga kwabwo tekulirekerwa ggwanga ddala: naye bulimenyaamenya era bulizikiriza obwakabaka obwo bwonna, era bunaabeereranga emirembe gyonna.
45 Kubanga walaba ejjinja nga lyatemebwa mu lusozi awatali ngalo, era nga lyamenyaamenya ekyuma, n'ekikomo, n'ebbumba, ne ffeeza, ne zaabu: Katonda omukulu ategeezezza kabaka ebiribaawo oluvannyuma: era ekirooto kya mazima ddala, n'amakulu gaakyo tegabuusibwabuusibwa.
46 Awo kabaka Nebukadduneeza n'alyoka avuunama amaaso ge n'asinza Danyeri, n'alagira okumuwa ssaddaaka n'omugavu.
47 Kabaka n'addamu Danyeri n'ayogera nti Mazima Katonda wammwe ye Katonda wa bakatonda, era ye Mukama wa bakabaka; era ye mubikkuzi w'ebyama, kubanga oyinzizza okubikkula ekyama ekyo.
48 Kabaka n'alyoka afuula Danyeri omukulu, n'amuwa ebirabo bingi ebinene, n'amuwa okufuga essaza lyonna ery'e Babulooni, era okuba omwami omukulu ow'abagezigezi bonna ab'e Babulooni.
49 Danyeri n'asaba kabaka, n'akuza Saddulaaki, Mesaki, ne Abeduneego, mu bigambo eby'essaza ery'e Babulooni: naye Danyeri n'abeera mu wankaaki wa kabaka.


text:
Zabbuli
Chapter 150
1 Mumutendereze Mukama. Mumutendereze Katonda mu watukuvu we: Mumutendereze mu bbanga ery'amaanyi ge.
2 Mumutendereze olw'ebikolwa bye eby'amaanyi: Mumutendereze ng'obukulu bwe obulungi bwe buli.
3 Mumutendereze n'eddoboozi ery'ekkondeere: Mumutendereze n'amadinda n'ennanga.
4 Mumutendereze n'ekitaasa n'okuzina: Mumutendereze n'ebyo ebirina engoye n'endere:
5 Mumutendereze n'ebitaasa ebivuga ennyo: Mumutendereze n'ebitaasa eby'eddoboozi ettono.
6 Buli ekirina omukka kimutendereze Mukama. Mumutendereze Mukama.


text:
Ekyamateeka
Chapter 4
1 Ne kaakano, ggwe Isiraeri, wulira amateeka n'emisango, bye mbayigiriza, okubikolanga; mulyoke mube balamu, muyingire mulye ensi Mukama Katonda wa bajjajja bammwe gy'abawa.
2 Temwongeranga ku kigambo kye mbalagira, so temukisalangako, mukwatenga ebiragiro bya Mukama Katonda wammwe bye mbalagira.
3 Amaaso gammwe galabye Mukama kye yakola olwa Baalipyoli: kubanga abantu bonna abaagoberera Baalipyoli, Mukama Katonda wo yabazikiriza wakati mu mmwe.
4 Naye mmwe abeegatta ne Mukama Katonda wammwe mukyali balamu buli muntu ku mmwe leero.
5 Laba, mbayigirizza amateeka n'emisango, nga Mukama Katonda wange bwe yandagira, mukolenga bwe mutyo wakati mu nsi gye muyingiramu okugirya.
6 Kale mubyekuumenga mubikolenga; kubanga ago ge magezi gammwe n'okutegeera kwammwe mu maaso g'amawanga aganaawuliranga amateeka ago gonna ne googera nti Mazima eggwanga lino ekkulu be bantu ab'amagezi era abategeera.
7 Kubanga, ggwanga ki eririna katonda abali okumpi nga Mukama Katonda waffe bw'ali bwe tumukoowoolanga?
8 Era ggwanga ki ekkulu eririna amateeka n'emisango egy'ensonga ng'amateeka gano gonna bwe gali, ge ntadde mu maaso gammwe leero?
9 Kyokka weegendereze weekuume emmeeme yo ng'onyiikira, oleme okwerabira ebigambo amaaso go bye gaalaba, bireme okuva mu mutima gwo ennaku zonna ez'obulamu bwo; naye mubitegeezenga abaana bo n'abaana b'abaana bo;
10 olunaku lwe wayimirira mu maaso ga Mukama Katonda wo ku Kolebu, Mukama bwe yaŋŋamba nti Nkuŋŋaanyiza abantu, nange naabawuliza ebigambo byange, bayige okuntyanga ennaku zonna ze banaabanga abalamu ku nsi, era bayigirizenga abaana baabwe.
11 Ne musembera ne muyimirira wansi w'olusozi; olusozi ne lwaka n'omuliro okutuusa ku mutima gw'eggulu, n'ekizikiza, n'ekire, n'ekizikiza ekikutte.
12 Mukama n'ayogera nammwe ng'ayima wakati mu muliro: mwawulira eddoboozi ly'ebigambo, naye ne mutalaba kifaananyi kyonna; ddoboozi lyokka.
13 N'ababuulira endagaano ye, gye yabalagira okukola, ge mateeka ekkumi; n'agawandiika ku bipande by'amayinja bibiri.
14 Mukama n'andagira mu biro ebyo okubayigiriza amateeka n'emisango, mubikolenga mu nsi gye musomokera okugendamu okugirya.
15 Kale mwekuume nnyo; kubanga temwalaba kifaananyi kyonna kyonna ku lunaku Mukama lwe yayogera nammwe ku Kolebu ng'ayima wakati mu muliro:
16 mulemenga okweyonoona ne mwekolera ekifaananyi ekyole nga kifaanana ekintu kyonna, ekifaananyi ky'ekisajja oba eky'ekikazi,
17 ekifaananyi ky'ensolo yonna eri ku nsi, ekifaananyi ky'ennyonyi yonna erina ebiwaawaatiro ebuuka mu bbanga,
18 ekifaananyi ky'ekintu kyonna ekyewalula ku ttaka, ekifaaaanyi ky'ekyennyanja kyonna ekiri mu mazzi wansi w'ettaka:
19 era olemenga okuyimusa amaaso go mu ggulu, n'olaba enjuba n'omwezi n'emmunyeenye, lye ggye lyonna ery'omu ggulu, n'osendebwasendebwa n'obisinza, n'obiweereza, Mukama Katonda wo bye yagabira amawanga gonna agali wansi w'eggulu lyonna:
20 Naye Mukama yabatwala n'abaggya mu kikoomi eky'ekyuma, mu Misiri, okuba gy'ali abantu ab'envuma, nga leero.
21 Era nate Mukama yansunguwalira nze ku lwammwe, n'alayira nze obutasomoka Yoludaani, newakubadde okuyingira mu nsi eyo ennungi, Mukama Katonda wo gy'akuwa okuba obutaka:
22 naye kiŋŋwanira okufiira mu nsi muno, tekiŋŋwanira kusomoka Yoludaani: naye mmwe mulisomoka: ne mulya ensi eyo ennungi.
23 Mwekuume mulemenga okwerabira endagaano ya Mukama Katonda wammwe, gye yalagaana nammwe, ne mwekolera ekifaananyi ekyole nga kirina engeri y'ekintu kyonna, Mukama Katonda wo kye yakugaana.
24 Kubanga Mukama Katonda wo gwe muliro ogwokya, Katonda ow'obuggya.
25 Bw'onoozaalanga abaana n'abaana b'abaana, era nga mumaze ebiro bingi mu nsi, era nga mumaze okweyonoona, ne mwekolera ekifaananyi ekyole nga kirina engeri y'ekintu kyonna, ne mukola ekiri mu maaso ga Mukama Katonda wo ekibi, okumusunguwaza:
26 mpita eggulu n'ensi okuba abajulirwa eri mmwe leero, nga mulizikiririra ddala mangu ku nsi gye musomokera Yoludaani okugendamu okugirya; temuligimalako nnaku nnyingi, naye mulizikiririra ddala.
27 Era Mukama alibasaasaanya mu mawanga, era mulisigalawo batono mu bantu, Mukama gy'alibatwala ewala.
28 Era muliweerereza eyo bakatonda, emirimu gy'emikono gy'abantu, emiti n'amayinja, ebitalaba newakubadde okuwulira newakubadde okulya newakubadde okuwunyiriza.
29 Naye nga muyima eyo bwe munaanoonyanga Mukama Katonda wo, onoomulabanga bw'onoomunoonyanga n'omutima gwo gwonna n'obulamu bwo bwonna.
30 Bw'onooba ng'olabye ennaku; era ebyo byonna nga bikujjidde; mu nnaku ez'enkomerero onookomangawo eri Mukama Katonda wo, era onoowuliranga eddoboozi lye;
31 kubanga Mukama Katonda wo Katonda wa kusaasira; taakulekenga, so taakuzikirizenga, so teyeerabirenga ndagaano ya bajjajja bo gye yabalayirira.
32 Kubanga kale buuza ennaku ez'edda ezaakusooka, okuva ku lunaku Katonda lwe yatonda abantu ku nsi, era okuva ku nkomerero y'eggulu okutuuka ku nkomerero yaalyo, oba nga waabangawo ekifaanana ng'ekigambo kino ekikulu; oba kyawulirwanga ekiri bwe kityo.
33 Waabangawo abantu abaawulira eddoboozi lya Katonda nga lyogera nga liva wakati mu muliro, nga ggwe bwe wawulira, ne baba balamu?
34 Oba Katonda yali agezezzaako okugenda okwetwalira eggwanga ng'aliggya wakati mu ggwanga linnaalyo, n'okukema n'obubonero n'eby'amagero n'entalo n'engalo ez'amaanyi n'omukono ogwagololwa n'eby'entiisa ebikulu, nga byonna bwe byali Mukama Katonda wammwe bye yabakolera mu Misiri mu maaso gammwe?
35 Ggwe walagibwa bw'otyo olyoke omanye nga Mukama ye Katonda; tewali mulala wabula ye.
36 Yakuwuliza eddoboozi lye ng'ayima mu ggulu alyoke akuyigirize: ne ku nsi yakulabya omulimu gwe omunene; n'owulira ebigambo bye nga biva wakati mu muliro.
37 Era kubanga yayagala bajjajja bo, kyeyava alonda ezzadde lyabwe eriddawo, n'akuggya mu Misiri ye ng'abeera naawe olw'obuyinza bwe obungi;
38 okugoba mu maaso go amawanga agaakusinga obukulu n'amaanyi, okukuyingiza ggwe, okukuwa ensi yaabwe okuba obutaka, nga leero.
39 Kale manya leero, era okisse ku mwoyo, nga Mukama ye Katonda mu ggulu waggulu ne mu nsi wansi: tewali mulala.
40 Era oneekuumanga amateeka ge n'ebiragiro bye, bye nkulagira leero, olabenga ebirungi ggwe n'abaana bo abaliddawo, era omale ennaku nnyingi ku nsi, Mukama Katonda wo gy'akuwa, emirembe gyonna.
41 Awo Musa n'alyoka ayawula ebibuga bisatu emitala wa Yoludaani ku luuyi olw'ebuvanjuba;
42 omussi addukirenga omwo, anattanga munne ng'ataniddwa; so nga tamukyawanga; addukirenga mu kimu ku bibuga ebyo abeerenga omulamu;
43 Bezeri ekiri mu ddungu, mu lusenyi, okuba eky'Ababalewubeeni; ne Lamosi ekiri mu Gireyaadi okuba eky'Abagaadi; ne Golani ekiri mu Basani okuba eky'Abamanase.
44 Era gano ge mateeka Musa ge yateeka mu maaso g'abaana ba Isiraeri:
45 buno bwe bujulirwa n'amateeka n'emisango Musa bye yabuulira abaana ba Isiraeri bwe baava mu Misiri;
46 emitala wa Yoludaani, mu kiwonvu ekyolekera Besupyoli, mu nsi ya Sikoni kabaka w'Abamoli, eyatuulanga mu Kesuboni, Musa n'abaana ba Isiraeri gwe baakuba, bwe baava mu Misiri:
47 ne balya ensi ye, n'ensi ya Ogi kabaka We Basani, bakabaka bombi ab'Abamoli, abaabanga emitala wa Yoludaani ku luuyi olw'ebuvanjuba;
48 okuva ku Aloweri, ekiri ku mabbali g'ekiwonvu kye Alunoni, okutuusa ku lusozi Sayuuni (oyo Ye Kerumooni),
49 ne Alaba yonna emitala wa Yoludaani ku luuyi olw'ebuvanjuba, okutuusa ku nnyanja ya Alaba, awali entunnumba za Pisuga.


text:
Isaaya
Chapter 49
1 Mumpulirize, mmwe ebizinga; era mutege amatu, mmwe amawanga, nga muyima wala: Mukama yampita okuva mu lubuto; okuva munda ya mmange yayatula erinnya lyange:
2 era akamwa kange akafaananyizza ng'ekitala eky'obwogi, mu kisiikirize ky'omukono gwe mw'ankwese; era anfudde akasaale akazigule, mu mufuko gwe mw'ankuumidde ddala;
3 era yaŋŋamba nti Ggwe muweereza wange; Isiraeri gwe ndiweerwamu ekitiibwa.
4 Naye ne njogera nti Nateganira bwereere, amaanyi gange gaafa busa, naye mazima omusango gwange guli ne Mukama, n'empeera yange eri ne Katonda wange.
5 Era kaakano ayogera Mukama eyammumba okuva mu lubuto okuba omuweereza we, okumukomezaawo nate Yakobo era Isiraeri akuŋŋaanyizibwe gy'ali: (kubanga ndi wa kitiibwa mu maaso ga Mukama, era Katonda wange afuuse amaanyi gange:)
6 weewaawo, ayogera nti Ekigambo kyayinga obwangu ggwe okuba omuweereza wange okugolokosa ebika bya Yakobo n'okulokola abawonye ku Isiraeri: era ndikuwaayo okuba omusana eri ab'amawaaga, obeerenga obulokozi bwange okutuusa ku nkomerero y'ensi.
7 Bw'atyo bw'ayogera Mukama, omununuzi wa Isiraeri, era Omutukuvu we, ng'agamba oyo abantu gwe banyooma, oyo eggwanga gwe likyawa, omuweereza w'abafuga, nti Bakabaka baliraba ne bagolokoka; abalangira baligolokoka ne basinza; ku lwa Mukama omwesigwa, Omutukuvu wa Isiraeri eyakulonda.
8 Bw'atyo bw'ayogera Mukama nti Nkwanukulidde mu biro eby'okukkirizibwamu, era nkuyambye ku lunaku olw'okulokokeramu: era ndikuwonya ne nkuwaayo okuba endagaano eri abantu, okugolokosa ensi, okubasisa obusika obwazika:
9 ng'obuulira abo abasibiddwa nti Mufulume; abo abali mu kizikiza nti Mwerage. Banaaliiranga mu makubo, ne ku nsozi zonna ez'obweru kwe kunaabanga amalundiro gaabwe.
10 Tebaalumwenga njala newakubadde ennyonta; so n'olubugumu teruubakwatenga newakubadde omusana: kubanga oyo abasaasira anaabakulemberanga era awali enzizi z'amazzi gy'anaabatwalanga.
11 Era ndifuula ensozi zange zonna okuba ekkubo, n'enguudo zange zirigulumizibwa.
12 Laba, bano baliva wala: era, laba, bano baliva obukiika obwa kkono n'ebugwanjuba; era bano mu nsi y'e Sinimu.
13 Yimba, ggwe eggulu; era sanyuka, ggwe ensi; era mubaguke okuyimba, mmwe ensozi: kubanga Mukama asanyusizza abantu be, era alisaasira ababe ababonyaabonyezebwa.
14 Naye Sayuuni n’ayogera nti Mukama andese, era Mukama anneerabidde.
15 Omukazi ayinza okwerabira omwana we ayonka, obutasaasira mwana wa nda ye? weewaawo, abo bayinza okwerabira, naye siikwerabirenga ggwe.
16 Laba, nkuyoze ku bibatu by'emikono gyange; ebisenge byo biri mu maaso gange bulijjo.
17 Abaana bo baanguwa; abaakuzikiriza n'abaakuzisa balikuvaamu.
18 Yimusa amaaso go enjuyi zonna olabe: abo bonna beekuŋŋaanya wamu ne bajja gy'oli. Nga bwe ndi omulamu, bw'ayogera Mukama, tolirema kubambala bonna ng'eky'obuyonjo, n'obeesiba ng'omugole.
19 Kubanga ebifo byo ebyazika ebyalekebwawo n'ensi yo eyazikirizibwa, mazima kaakano olibayingirira obufunda abatuulamu, n'abo abaakulyanga baliba wala.
20 Abaana ab'okufiirwa kwo balyogerera mu matu go nti Ekifo kinnyingiridde obufunda: mpa ebbanga ntuule.
21 N'olyoka oyogerera mu mutima gwo nti Ani eyanzaalira bano, kubanga nafiirwa abaana bange, era ndi omu, eyagobebwa, era abulubuutira eruuyi n'eruuyi? era ani eyalera bano? Laba, nasigala omu; bano, baali bali ludda wa?
22 Bw'atyo bw'ayogera Mukama Katonda nti Laba, ndigololera amawanga omukono gwange, ne nsimbira abantu ebendera yange: awo balireeta batabani bo mu kifuba kyabwe, ne bawala bo balikongojjerwa ku bibegabega byabwe.
23 Era bakabaka baliba bakitaawo abalera, ne bakaddulubaale baabwe baliba bannyoko abayonsa: balikuvuunamira n'amaaso gaabwe, ne bakomba enfuufu ey'omu bigere byo; kale olimanya nga ndi Mukama, n'abo abannindirira tebalikwatibwa nsonyi.
24 Omunyago guliggibwa ku b'amaanyi, oba abawambibwa olw'ensonga baliteebwa?
25 Naye bw'atyo bw'ayogera Mukama nti N'abo ab'amaanyi be baawamba baliggibwawo, n'omunyago gw'ab'entiisa guliteebwa: kubanga ndiyomba n'oyo ayomba naawe, era ndirokola abaana bo.
26 Era abo abakujooga ndibaliisa ennyama yaabwe bo; era balitamiira omusaayi gwabwe bo, nga n'omwenge omuwoomerevu: n'abalina omubiri bonna balimanya nga nze Mukama ndi mulokozi wo, era omununuzi wo, Ow'amaanyi owa Yakobo.


text:
Omukulembeze w’eggwanga Yoweri Museveni atongozza okuddamu okuzimba eddwaliro lye Nwoya okkulituusa ku mutindo gw’ensi yonna.
Singa eddwaliro lino limala ne liggwa bulungi, lisuubirwa okugonza ku mbeera ya kawereege abantu mu kitundu kino gye babadde bayitamu okufuna obujanjabi.
UL
Museveni eno gy’asinziidde okukubiriza abantu mu kitundu kino okuba abakozi nga beenyigira butereevu mu mirimu egikulakuulanya eggwanga so si kutuula ne batunuliira bannaabwe nga beekulakuulanya.
Eddwaliro lino limu gw’ago omwenda gavumenti g’eri mu kuddabiriiza ku bbanja eryagiwolebwa banka y’ensi yonna eriri eyo mu bukadde 130 obwa ddoola.
Ekifo abakyala webazaliira mu ddwaliro lino kibadde mu mbera mbi era kavuna liggwa mu mwezi Gwomunaana nga bwe kyalangirirwa abakyala baakwesunako.
President Museveni ali mu Mambuka eyo gy’ali mu kutalaaga nga aggulawo ebifo ebitali bimu omuli enguudo n’obutale kko n’okusomesa abantu okwekulakuulanya.
Amambuka kye kitundu kya Uganda ekisinga okukola obubi mu bigambo by’enkulakuulana n’ebyobulamu wabula gavumenti egamba nti ku mulundi guno egenda essira kulissa ku kitundu kino nakyo kifanaaneko ng’ebirala.


text:
Bya AHMED KATEREGGA NE MUWANGA KAKOOZA
KAKENSA okuva mu yunivasite e Makerere, Polof. Augustus Nuwagaba akalaatidde Paalamenti eyomwenda okuleka ng’enogedde eddagala ly’ebintu Buganda by’ebanja naddala Obwakabaka ne federo nti kubanga bw’etaakikole era ebbanja eryo lijja kusigala nga limenya Uganda nga bwe gubadde emabega.
Polof. Nuwagaba era asabye Ssemateeka wa Uganda alogoosebwe, wassibweewo olukiiko olukulu nga lutuulamu abakulembeze b’ennono n’Abataka abakulu b’Ebika, bannabyabufuzi basigale mu lukiiko oluto nga bwe guli e Bungereza n’e Buyindi.
Bino yabyogeredde ku Imperial Royale Hotel wiiki eweddeo mu musomo ogwategekeddwa ababaka ba Palamenti olw’okujjukira nga bwe giweze emyaka 50 bukya Uganda yeefuga.
Gwayogereddwaamu n’oku ku bannabyabufuzi abaalwanirira okwefuga, Al Haji Akbar Adoko Nekyon (82).
Polof. Nuwagaba yagambye nti emmanduso y’ensasagge y’ebyobufuzi mu Uganda yali Obote kussaawo kalulu k’ekikungo mu 1964, abantu b’e Buyaga ne Bugangaizi gye baalonderawo okudda e Bunyoro.
Kino kyaleetawo olukonko wakati wa Sir Edward Muteesa eyali Pulezidenti ne Milton Obote eyali Katikkiro ne kituusa n’omukago gwa UPC ne Kabaka ‘Mutereeze ebya Buganda emyaka 50 egijja gitunyumire’ Yekka okusasika.
“Nkalaatira mmwe Palamenti eyomwenda okugonjoola ensonga Buganda z’ebanja ez’Obwakabaka n’enfuga eya federo zive mu ddiiro bwe mutaakikole era zijja kusigala nga zimenya Uganda,” Polof. Nuwagaba bwe yategeezezza.
Wabula yawakanziddwa Adoko Nekyon yagambye nti, “Eby’amasaza ago mubiggye ku Obote mubizze ku nze kubanga nze namuwa amagezi abantu baago bakube akalulu k’ekikungo oluvannyuma lw’okusaba Muteesa akkirize waakiriBunyoro etwaleko amasaza asatu;
Buweekula, Buyaga ne Bugangaizi, Buganda esigaze Buluuli kubanga Abaluuli si Banyoro, ne Ssingo kubanga eyo yali nsalo z’Obwakabaka bwombi!”
Nekyon yeekokkodde omuyeye gw’ababaka ba Palamenti n’agamba nti gussizza nnyo omutindo gwabwe ate bwe yatuuse ku babaka abakazi, n’agamba nti bandibadde balondebwa bakazi bokka nti kyokka kati basinga kugasa basajja kubanga be babasaba omwenge ng’okulonda kutuuse.
“Ababaka b’ajaaasi tebalondebwa bajaasi bonna okuggyako akakundi k’ab’olubatu,” bwatyo bwe yatadde akaka wabula n’agamba nti ab’abalema bo basaanidde okusigalayo.
Omumyuka wa ssentebe w’akabondo ka NRM mu Palamenti eyakiikiridde Sipiika Rebecca Kadaga, David Bahati yakubirizza banne obutakkiriza buyinza bwa Palamenti kukendeezebwa ng’abantu abamu bwe baagala kibe era aboogezi bonna ne bagamba nti mu masiga ana ag’eggwanga; Palamenti, Gavumenti, embuga z’amateeka n’emikutu gy’amawulire, nti essiga ery’oku ntikko ye Palamenti.


text:
Bya SILVANO KIBUUKA
MUNNAYUGANDA omuggunzi w'ebikonde eby'ensimbi, Kassim 'The Dream' Ouma, Paasika yagiriiridde mu kaduukulu mu Amerika oluvannyuma lw'okusangibwa n'enjaga ey'ekika kya 'cocaine'.
Ouma yakwatiddwa ku Lwamukaaga olwakulembedde Paasika mu kibuga Los Angeles ng'avunaanibwa okukuba n'okulumya omuntu.
Omukutu gwa TMX sports.com gwategeezezza nti mu kumukwata, poliisi yamusanze n'enjaga era nti omusango gw'okulwana gwasuuliddwa n'atwalibwa mu kkooti y'e Los Angeles n'avunaanibwa okusangibwa n'enjaga.
Omusango gw'enjaga bwe gumusinga, Ouma ayolekedde okusibwa emyaka esatu.
KASSIM OUMA Y'ANI?
1 Ye Munnayuganda owookuna okuwangula engule z'ebikonde ez'ensi yonna. Abalala ye; Edward Bbosa, John 'The Beast' Mugabi ne Ayub Kalule.
2 Yali 'kadogo' mu ggye lya UPDF n'atolokamu ku ddaala lya sergeant mu 1996 okugenda okuzannya ebikonde eby'ensimbi mu Amerika.
3 Mu 2004 Ouma yawangula engule y'ensi yonna eya IBF ate mu 2005 USPA yamuwa engule y'obuzannyi bw'omwaka.
4 Yadda mu Uganda ng'amagye gamusonyiye. Yaganzaako omuyimbi Juliana Kanyomozi mu 2007 kyokka yawasa Jalia Nandawula, eyali akolera mu Amerika.
5 Mu 2010, yawangulwa Vanes Matirosyen ku ngule ssatu ze yali asoomozesa (WBO, NABO ne NABF).
6 Mu 2011, yawummula ebikonde bwe yazuulwamu ebiragalalagala ate nga December 11, 2013, yeefukulula n'abiddako.


text:
POLOF. Dr. Maggie Kigozi, y’omu ku basomesa abagendaokukosomesa engeri y’okuzuulamu akatale mu musomo gwa Yiiya Ssente ku Lwomukaaga e Kololo. Bukedde yamutuukiridde n’ayogera ebimukwatako n’ebimu ku by’agenda okusomeasa:
Polof. Kigozi mu kiseera kino akulira kkampuni ya Pepsi mu Uganda abakola sooda, akulira ekibiina ky’abakyala ekya AKINA MAMA WA AFRIKA (AMWA) e Bukoto-Kamwokya, yeebuuzibwako ku bya bizinensi naddala abalunda ebyennyanja, mulimi ate omuzadde ow’abaana abasatu.
“Abantu baasinga kumamnya nga nkulira ekitongole kya Uganda Investments Authority (UIA) kye nnakulira okumala emyaka 11 n’ekitundu. Wadde nga guli gutyo eyo kati navaayo, kale jangu ku Lwomukaaga ng’enda kubeera Kololo okubalaga biki bye twakolanga ne bye tulina okukola okusobola okuzuula akatale kubanga nakolanga n’abasiga ensimbi n’olwekyo akatale tujja kukazuula kuba mmanyi gye kali.
Mu nsi yaffe Uganda, omukulembeze afubye okusumulula akatale ebweru w’eggwanga ne tuba nga tusobola okutunda ebintu mu mawanga okuli China, Amerika, Buyindi n’amawanga agatwetoolodde era emikisa gy’akatale weegiri wano era nze ntunda e Sudan ne Kenya akawunga, naawe osobola okutunda ebintu byo kasita oba nga obirina.
Naye ekisinga okusoomooza be Bannayuganda, kubanga Katonda yatwagala, n’atuwa amazzi, ettaka eddungi okwo gattako embeera ey’ebbugumu ennungi, naye ate ekyewuunyisa gye yakoma okutwagala ate naffe gye tukomye okwebaka ne tutasobola kukozesa mukisa gwe yatuwa.
Emikisa emingi wano mu Uganda giri mu kulima, nga buli omuasobola okufunamu si lwakuba oyo yekka akwata enkumbi n’alima, naye n’omuntu atunda ebikozesebwa mu nnimiro, atunda ensigo n’ebirala naawe ofunamu kubanga abantu ababigula weebali.
Bukedde tumwebaza olw’okukola omulimu gw’okukyusa endowooza z’abantu kino kijja kwongera okutumbulaabantu kuba olumu ekiremesa abantu okuvaayo eba ndowooza ye.
Ebimu ku biyinza okukuyamba okufuna akatale kuliko okukuuma otya omutindo? Ebibyo obisabika otya? By’olima tebiriimu butwa? Teweetaaga kukoppa buli kimu, naawe yiiyaayo ekyenjawulo ekisobola okusikiriza bakasitoma.


text:
BYA SAUL WOKULIRA
ABATUUZE abasoba mu 300 basobeddwa eka ne mu kibira oluvannyuma lw’okugobaganyizibwa ku bibanja byabwe nga tebaliyiriddwa.
Abatuuze abaakoseddwa bava ku byalo Kiswa, Gayaza ne Kyampisi mu ggombolola y’e Nazigo mu disitulikiti y’e Kayunga.
Aba disitulikiti y’e Kayunga baatunda olusozi olusangibwa e Kyampisi eri kkampuni emu egenda okwasa amayinja aganaakozesebwa mu kukola oluguudo oluva e Mukono okuyita e Kayunga ne lugguka e Njeru mu disitulikiti y’e Buikwe.
Abatuuze baasenguddwa okusobozesa kkampuni ekola oluguudo okwasa amayinja ng'ekozesa bbaluti ku lusozi olwo.
Abatuuze okulaga obutali bumativu baabadde basisinkanye omubaka wa Ntenjeru North mu Palamenti, Patrick Nsanja ne baamutottolera ebizibu ebiboolekedde omuli okusula enjala kubanga emmere yaabwe bagibalesezza so nga tebaweereddwa bbanga ggere kunoonya gye balaga.
Abatuuze bagamba nti baawebwa emitwalo 80 gyokka buli omu, kyokka aba LC ne babawoozaako emitwalo 5 buli muntu olw’ensonga ezitamanyiddwa olwo ne basigaza emitwalo 75 ezitaliiko kye ziyinza kubayamba ate baazibaleeteranga kiro mu ttumbi nga babateekesa emikono ku biwandiiko bye batamanyi.
Waliwo n’essomero abaasa amayinja lye baagambye nti lyakumala emyaka etaano ng'abaana tebasoma kuba bayinza okukosebwa amayinja agagenda okwasibwa.
Abatuuze era baategeezezza nti mu kukuba bbaluti ezaasooka waliwo ebisolo byabwe ebyavaamu amawako.
Omubaka Nsanja yagumizza abatuuze n'abakuutira okunywerera ku nsonga basobole okufuna obwenkanya era n’asuubiza okubeegattako singa gavumenti tefaayo kuwuliriza kwemulugunya kwabwe.


text:
Bya AHMED KATEREGGA
KIKULU nnyo okuleka omukululo mu byobufuzi. Omugenzi Ignatius Kangavve Musaazi ajjukirwako okutondawo ekibiina ky'ebyobufuzi ekyasooka, ekya UNC mu 1952; Ben Kiwanuka n'ayamba DP okufulumya manifesito mu 1960 nga ky'ekibiina ekyasooka okukikola mu Uganda, ate Maj. Gen. Mugisha Muntu ajja kujjukirwako okuyamba FDC okulangirira enkola yaakyo, nga kye kisookedde ddala okukikola mu Uganda.
Omukolo guno gwabadde mu Kampala Serena Hotel ku Mmande ewedde. Maj. Gen. Mugisha Muntu yabadde wamu ne munne gwe yaddira mu bigere Dr. Kizza Besigye, ssentebe w'ekibiina Joyce Nabbosa Ssebuggwaawo, Ssaabawandiisi Alice Alaso n'omukulembeze w'oludda oluvuganya Wafula Oguttu.
Abakulembeze b'ebibiina ebirala nabo baayitiddwa omuli Ssaabawandiisi wa NRM Justine Kasule Lumumba, akulira CP John Ken Lukyamuzi, owa JEEMA Asuman Basalirwa n'owa Uganda Federal Alliance Beti Namisango Kamya.
Newankubadde David Pulkol owa UPC yayanjuddwa, naye teyayanjuddwa ng'akiikiridde omukulembeze waakyo Ambasada Olara Otunnu. Ssaabawandiisi wa DP Mathias Nsubuga eyasigirwa obwassenkaggale oluvannyuma lwa Norbert Mao okugenda okuwummulamu, teyayanjuddwa.
Wabula Nandala Mafabi bwe baavuganya ne Mugisha muntu ku bukulemvbeze bwa FDC teyabaddeyo!
Ku luno Maj. Gen. Mugisha Muntu yayogedde n'ennyenje ne zikunkumuka. Muntu ng'akyakulira ekitongole ekikessi n'oluvannyuma omuduumizi wa NRA/UPDF yabanga mwogezi nnyo, ate ng'ayogeza maanyi na bukambwe.
Amaanyi g'omu buto ago ne ku luno Maj.Gen.Mugisha Muntu yagaggyeeyo n'awa essuubi aba FDC n'ebibiina ebirala ebivuganya.
Enkola y'ekibiina
Mu katabo k'enkola y'ekibiina ak'emiko 48, Maj. Gen. Mugisha Muntu ayitaayita mu bizibu bya Uganda n'aleka ng'abinogedde eddagala. Obutafaanana nga Dr. Kizza Besigye eyeekokkola amagye, poliisi, abaserikale b'amakomera n'ebitongole ebikessi, Muntu yamaze ekiseera kinene ku bino n'abiwaana n'akatagga era n'agamba nti ensobi yokka gye birina eri emu ya kukozesebwa muntu omu nti kyokka eyo nayo ya kiseera buseera.
"Amagye gaffe matendeke nnyo era gakola omulimu gwa ttendo," bwe yannyonnyodde. "Kye gakoze kuno ne mu mawanga amalala kyeyogerera kyokka," bwatyo bwe yagawaanye ku kuzza emirembe e DR Congo, Somalia, South Sudan, Central African Republic n'awalala.Yazzizzaako poliisi nayo n'agitenda okukwasisa amateeka n'ebiragiro, n'awaana abaserikale b'amakomera, ne Pulezidenti Museveni b'atatera kwogerako, n'azzaako ebitongole ebikessi, ab'oludda oluvuganya bangi bye beekokkola!
Olaba n'abakozi ba Gavumenti abantu be beekokkola olw'enguzi, nabo Gen. Muntu teyabeekokkodde nnyo okuggyako okugamba nti bakozesebwa mu byobufuzi!
Ku demokulaasi, yagambye nti asaanidde ddala kutandikira mu bibiina byabufuzi byennyini era n'asaasira ebibiina ebimu (teyabyogedde) bye yagambye nti demukaasi ali ku ndeboolebo, obuyinza bibutuumye mu muntu omu.
Okuyita b'avuganya
Naye okuyita abantu nga Muky.Kasule Lumumba ne Beti Kamya okubeera ku mukolo guno, kaabadde kabonero ka nkukunala.
Muntu yasuubizza okusitula ebyenfuna n'embeera z'abantu omuli ebyenjigiriza n'ebyobulamu. Yasuubizza okussaawo bbanka y'abalimi.
Bbanka y'abalimi yatandika okwogerwako mu biseera bya Gavumenti ya UNLF mu 1980 kyokka n'ey'abeegassi olwo gye baali besigamiziddwaako, yaggalwawo n'etundibwa.
UCB eyamanyibwanga nga bbanka y'abantu okuva mu gy'enkaaga eyo yaguzibwa ba Stanbic mu South Afrika ate Uganda n'etekwatibwa nsonyi kukkiriza Kenya Commercial Bank okukolera wano!
Muntu era yasuubizza okussa amaanyi ku kunoonyereza ku byobulimi, obulunzi n'obuvubi n'asuubiza okumalirawo ddala akawuka akalya ebitooke n'ak'emmwaanyi.
Ensuku nnyingi naddala mu Masaka n'ennimiro z'emmwaanyi zisaanyeewo olw'akawuka kano nga Gavumenti ez'ebitundu tezifuddeeyo kussaawo mateeka makakali agagaana okutambuza obulwadde buno n'okubonereza abo abatafaayo kusigula na kwokya bitooke byabwe n'emmwanyi ebiba bikwatiddwa.
Ssaabawandiisi wa FDC, Alice Alaso yategeezezza nti aba FDC baabakulembera abalala ne bagoberera "Ffe twasuubiza okuggyawo omusolo gw'omutwe omugereke, n'oluvannyuma Palamenti n'ekibuukira n'eguggyawo," bwe yeewaanye!
Omubaka Semuju Ibrahim Ng'anda (Kyaddondo East) yagambye nti olusirika lwe balimu e Luweero baali ng'abaabiza FDC olumbe nti era yali agivuddemu, nti kyokka ate ku Kampala Serena, balinga abaabadde baalula omwana amaze okuzaalibwa n'agamba nti Maj.Gen.Mugisha Muntu yabataddemu essuubi lingi.
Gen. Muntu asuubizza okusikiriza bayinvesita okukolera kuno kyokka ng'essira ajja kuliwa bamusigansimbi bannansi. Kino kyasanyusizza nnyo abaabadde bamuwuliriza ng'abasinga bakulembeze ba FDC ku matabi g'oku disitulikiti, olw'okuba Pulezidenti Yoweri Museveni bamukukota nti asinga kukitiza n'abagwira naddala Bamuyindimuzungu.
Wabula okwogera ku kugogola ebyobufuzi n'ebyenfuga n'okwongera obuweereza mu bantu, FDC n'eteyogera ku kya kuzzaawo nfuga ya federo oba okuseeseetula obuyinza okubuggya ku gavumenti eya wakati okubuzza mu z'ebitundu ez'omuzinzi nga Buganda, Busoga, Bunyoro, Acholi, Lango , kyalaze nti n'aba FDC bakkiririza mu kwetuumako buyinza.
Aba NRM omuli Sarah Kagingo, guno omukolo baagwogeddeko ng'ogukomezza omuze ogwali gutandikiiriziddwa Dr. Besigye ogw'okwekalakaasa n'okwegugunga, nga kati FDC tegenda kuba nkozi ya ffujjo wabula egenda kukozesa kuvuganya kwa bwongo.
Alaso yasuubizza nti kino kituuza butuuza ku kigenda okubeera mu manifesito. Ku kyabadde wali Maj.GenMugisha muntu omusubya kirala n'otomusubya kwesimbawo ku bwapulezidenti mu 2016 era awo we bagenda okuttunkira ne Nandala Mafabi olw'okuba naye ky'ayagala.


text:
1 Samwiri
Chapter 22
1 Dawudi kyeyava avaayo, n'adduka n'atuuka ku mpuku ya Adulamu: awo baganda be n'ennyumba ya kitaawe yonna bwe baakiwulira, ne baserengeta ne bagendayo gy'ali.
2 Awo buli muntu eyali alaba ennaku na buli muntu eyalina ebbanja na buli eyalina obuyinike, ne bakuŋŋaana gy'ali; n'afuuka omukulu waabwe: awo ne waba naye abasajja nga bikumi bina.
3 Awo Dawudi n'avaayo n'agenda e Mizupa ekya Mowaabu: n'agamba kabaka wa Mowaabu nti Kitange ne mmange bafulume babe nammwe, okutuusa lwe ndimanya Katonda by'alinkolera.
4 Awo n'abaleeta mu maaso ga kabaka wa Mowaabu: ne batuula naye ekiseera kyonna Dawudi ng'akyali mu mpuku.
5 Awo nnabbi Gaadi n'agamba Dawudi nti Tobeera mu mpuku; genda, otuuke mu nsi ya Yuda. Awo Dawudi n'agenda n'atuuka mu kibira Keresi.
6 Awo Sawulo n'awulira nga Dawudi alabise n'abasajja abaali naye: era Sawulo yali atudde e Gibeya, munda w'omumyuliru mu Laama, ng'akutte effumu lye mu ngalo, n'abaddu be bonna baali bayimiridde okumwetooloola.
7 Sawulo n'agamba abaddu be abaali bayimiridde okumwetooloola nti Muwulire nno, mmwe Ababenyamini; mutabani wa Yese aliwa buli muntu ku mmwe ennimiro n'ensuku ez'emizabbibu, alibafuula mwenna okuba abaami b'enkumi era abaami b'ebikumi;
8 mwenna ne muneekobaana, so tewali ambikkulira mutabani wange bw'alagaana endagaano ne mutabani wa Yese, so tewali ku mmwe ansaasidde, newakubadde antegeeza nga mutabani wange yampererera omuddu wange okuteega nga leero?
9 Awo Dowegi Omwedomu, eyayimirira awali abaddu ba Sawulo, n'alyoka addamu n'ayogera nti Nalaba mutabani wa Yese ng'ajja e Nobu, eri Akimereki mutabani wa Akitubu.
10 N'amubuuliza eri Mukama n'amuwa ebyokulya n'amuwa ekitala kya Goliyaasi Omufirisuuti.
11 Awo kabaka n'alyoka atuma okuyita Akimereki kabona, mutabani wa Akitubu, n'ennyumba yonna eya kitaawe: bakabona abaali e Nobu ne bajja bonna eri kabaka.
12 Sawulo n'ayogera nti Wulira nno, ggwe mutabani wa Akitubu. N'addamu nti Nze nzuuno, mukama wange.
13 Sawulo n'amugamba nti Mwanneekobaanira ki, ggwe ne mutabani wa Yese, kubanga wamuwa emigaati n'ekitala; n'omubuuliza eri Katonda, angolokokereko, okuteega nga leero?
14 Awo Akimereki n'addamu kabaka n'ayogera nti Era ani ku baddu bo bonna amwenkana Dawudi obwesigwa, ye mukoddomi wa kabaka, era ayingizibwa mu kuteesa kwo era ow'ekitiibwa mu nnyumba yo?
15 Nsoose leero okumubuuliza eri Katonda? kiddire eri: kabaka aleme okussaako omuddu we ekigambo kyonna, newakubadde ennyumba ya kitange yonna: kubanga omuddu wo taliiko ky'amanyi ku bino byonna, newakubadde ebitono newakubadde ebingi.
16 Kabaka n'ayogera nti Tooleme kufa, Akimereki, ggwe n'ennyumba ya kitaawo yonna,
17 Awo kabaka n'agamba abambowa abaali bayimiridde okumwetooloola nti Mukyuke mutte bakabona ba Mukama; kubanga n'omukono gwabwe guli ne Dawudi, era kubanga baamanya nga yadduka, ne batakimbikkulira. Naye abaddu ba kabaka ne bagaana okussaawo omukono gwabwe okugwa ku bakabona ba Mukama.
18 Awo kabaka n'agamba Dowegi nti Kyuka ggwe obagweko bakabona. Awo Dowegi Omwedomu n'akyuka n'agwa ku bakabona, n'atta ku lunaku olwo abantu kinaana mu bataano abaayambalanga ekkanzu eya bafuta.
19 Ne Nobu, ekibuga kya bakabona, n'akitta n'obwogi bw'ekitala, abasajja era n'abakazi, abaana abato n'abayonka, n'ente n'endogoyi n'endiga, n'obwogi bw'ekitala.
20 Awo omwana omu owa Akimereki, mutabani wa Akitubu, erinnya lye Abiyasaali, n'awona n'adduka okugoberera Dawudi.
21 Abiyasaali n'abuulira Dawudi Sawulo ng'asse bakabona ba Mukama.
22 Awo Dawudi n'agamba Abiyasaali nti Namanya ku lunaku olwo, Dowegi Omwedomu bwe yaliiyo, nga talirema kumubuulira Sawulo: nze nassa abantu bonna ab'omu nnyumba ya kitaawo.
23 Ggwe beera nange, totya; kubanga oyo anoonya obulamu bwange anoonya obulamu bwo: kubanga awali nze onoobanga mirembe.


text:
Okuva
Chapter 33
1 Mukama n'agamba Musa nti Mugende mulinnye okuva wano, ggwe n'abantu be waggya mu nsi y'e Misiri, muyingire mu nsi gye nnalayirira Ibulayimu, Isaaka, ne Yakobo, nga njogera nti Ndigiwa ezzadde lyo:
2 era ndituma malayika mu maaso go; era ndigobamu Omukanani, Omwamoli, n'Omukiiti, n'Omuperizi, Omukiivi, n'Omuyebusi:
3 mu nsi ekulukuta n'amata n'omubisi gw'enjuki: kubanga nze siririnnya wakati mu mumwe; kubanga oli ggwanga eririna ensingo enkakanyavu: nneme okukuzikiriza mu kkubo.
4 Abantu bwe baawulira ebigambo ebyo ebibi, ne banakuwala: ne wataba muntu ayambala eby'obuyonjo bye.
5 Mukama n'agamba Musa nti Gamba abaana ba Isiraeri nti Muli ggwanga eririna ensingo enkakanyavu: mbeera kulinnya wakati mu ggwe newakubadde akaseera akatono, nandikuzikirizza: kale kaakano yambula eby'obuyonjo byo, ndyoke ntegeere bwe nnaakukola.
6 Abaana ba Isiraeri ne beeyambula eby'obuyonjo byabwe okuva ku lusozi Kolebu n'okweyongerayo.
7 Musa yatwalanga eweema n'agisimba ebweru w'olusiisira, walako n'olusiisira; n'agiyita Eweema ey'okusisinkanirangamu. Era buli eyanoonyanga Mukama n'afulumanga n'agenda mu weema ey'okusisinkanirangamu, eyali ebweru w'olusiisira.
8 Era Musa bwe yafulumanga n'agendanga mu Weema, abantu bonna ne bagolokokanga ne bayimirira, buli muntu mu mulyango gw'eweema ye, n'atunuulira Musa, okutuusa bwe yamalanga okuyingira mu Weema.
9 Awo Musa bwe yayingiranga mu Weema, empagi ey'ekire n'ekka n'eyimirira ku mulyango gw'Eweema: Mukama n'ayogera ne Musa.
10 Abantu bonna ne balaba empagi ey'ekire ng'eyimiridde ku mulyango gw'Eweema: abantu bonna ne bayimuka ne basinza, buli muntu mu mulyango gw'eweema ye.
11 Mukama n'ayogeranga ne Musa nga balabagana mu maaso, ng'omuntu bw'ayogera ne mukwano gwe. N'addangayo mu lusiisira nate: naye omuweereza we, Yoswa, omwana wa Nuni, omuvubuka, teyavanga mu Weema.
12 Musa n'agamba Mukama nti Laba, ondagira nti Twala abantu bano: n'otoŋŋanya kumanya gw'onootuma awamu nange. Naye wayogera nti Nkumanyi erinnya, era walaba ekisa mu maaso gange.
13 Kale kaakano, nkwegayiridde, bwe mba nga nalaba ekisa mu maaso go, ondage amakubo go, nkumanye, ndyoke ndabe ekisa mu maaso go: era lowooza ng'eggwanga lino bantu bo.
14 N'ayogera nti Amaaso gange galigenda naawe, nange ndikuwa okuwummula.
15 N'amugamba nti Amaaso go bwe gataagendenga nange, totutwala okuva wano.
16 Kubanga kiritegeerebwa kitya nga nze nalaba ekisa mu maaso go, nze n'abantu bo? si kyekiriva kitegeerebwa kubanga ogenda naffe, n'okwawulwa ne twawulibwa, nze n'abantu bo, mu bantu bonna abali ku maaso g'ensi?
17 Mukama n'agamba Musa nti Era n'ekyo ky'oyogedde ndikikola: kubanga walaba ekisa mu maaso gange, nange nkumanyi erinnya.
18 N'ayogera nti Nkwegayiridde, ondage ekitiibwa kyo.
19 N'ayogera nti Naayisa obulungi bwange bwonna mu maaso go, era naatendera erinnya lya Mukama mu maaso go; era naamukwatirwanga ekisa gwe naakwatirwanga ekisa, era naamusaasiranga gwe naasaasiranga.
20 N'ayogera nti Toyinza kundaba maaso: kubanga omuntu talindabako n'aba omulamu.
21 Mukama n'ayogera nti Laba, waliwo ekifo ekiri okumpi nange, naawe onooyimirira ku jjinja:
22 awo olunaatuuka ekitiibwa kyange bwe kinaaba nga kiyita, naakuteeka mu lwatika lw'omu jjinja, ne nkubikkako n'omukono gwange okutuusa bwe nnaaba nga mpiseewo:
23 ne nziyako omukono gwange, naawe n'olaba amabega gange: naye amaaso gange tegaalabike.


text:
Ekyabalamuzi
Chapter 6
1 Abaana ba Isiraeri ne bakola ekyali mu maaso ga Mukama ekibi: Mukama n'abagabula mu mukono gwa Midiyaani emyaka musanvu.
2 Omukono gwa Midiyaani ne guwangula Isiraeri: era olwa Midiyaani abaana ba Isiraeri kyebaava beekolera obuyu obuli ku nsozi n'empuku n'ebigo.
3 Awo olwatuuka Isiraeri bwe yamalanga okusiga, Abamidiyaani ne bayambukanga n'Abamaleki n'abaana ab'ebuvanjuba, nabo baabayambukirako;
4 ne basiisira ewaabwe, ne bazikiriza ebibala by'ettaka, okutuusa bw'otuuka e Gaaza so tebaaleka kya kulya mu Isiraeri, newakubadde endiga, newakubadde ente, newakubadde endogoyi.
5 Kubanga baayambukira wamu n'ente zaabwe n'eweema zaabwe, baayingiranga ng'enzige okuba abangi; bo era n'eŋŋamira zaabwe tebyabalikika ne bayingira mu nsi okugizikiriza.
6 Isiraeri n'ajeezebwa nnyo olwa Midiyaani; abaana ba Isiraeri ne bakaabira Mukama.
7 Awo olwatuuka, abaana ba Isiraeri bwe baakaabira Mukama olwa Midiyaani,
8 Mukama n'atuma,nnabbi eri abaana ba Isiraeri: n'abagamba nti Bw'atyo bw'ayogera Mukama, Katonda wa Isiraeri, nti Nabaggya mu Misiri ne mbalinnyisa, era nabaggya mu nnyumba y'obuddu;
9 era nabawonya mu mukono gw'Abamisiri, ne mu mukono gw'abo bonna abaabajooga, ne mbagoba mu maaso gammwe, ne mbawa ensi yaabwe;
10 ne mbagamba nti Nze ndi Mukama Katonda wammwe; temutyanga bakatonda b'Abamoli, bemutuulira mu nsi yaabwe: naye temuwulidde ddoboozi lyange.
11 Malayika wa Mukama n'ajja, n'atuula wansi w'omwera, ogwali mu Ofula, kye kyali ekya Yowaasi Omwabiezeri: ne mutabani we Gidyoni yali awuula eŋŋaano mu ssogolero agikise Abamidiyaani.
12 Malayika wa Mukama n'amulabikira, n'amugamba nti Mukama ali wamu naawe, ggwe omusajja ow'amaanyi omuzira.
13 Gidyoni n'amugamba nti Ai mukama wange, oba nga Mukama ali wamu naffe, kale ekitubeesezzaako ebyo byonna kiki? era ebikolwa bye hyonna eby'ekitalo biri ludda wa bajjajjaffe bye baatubuulirako, nti Mukama teyatuggya mu Misiri? naye kaakano Mukama atusudde, atugabudde mu mukono gwa Midiyaani.
14 Mukama n'amutunuulira n'ayogera nti Genda n'amaanyi go gano, olokole Isiraeri mu mukono gwa Midiyaani: si nze nkutumye?
15 N'amugamba nti Ai Mukama wange, Isiraeri ndimulokolera ku ki? laba, baganda bange be basinga okuba abaavu mu Manase, nange ndi muto mu nnyumba ya kitange.
16 Mukama n'amugamba nti Mazima ndibeera wamu naawe, era olikuba Abamidiyaani ng'omuntu omu.
17 N'amugamba nti Oba nga kaakano ndabye ekisa mu maaso go, kale ndaga akabonero nga ggwe wuuyo ayogera nange.
18 Tova wano, nkwegayiridde, okutuusa lwe nnajja gy'oli, ne nfulumya ekirabo kyange, ne nkiteeka mu maaso go. N'ayogera nti Naabeera wano okutuusa lw'onookomawo.
19 Gidyoni n'ayingira, n'ateekateeka omwana gw'embuzi, n'emigaati egitazimbulukuswa ne efa ey'obutta: ennyama n'agiteeka mu kibbo, n'amazzi gaayo n'agafuka mu kibya, n'abimuleetera wansi w'omwera, n'abimuwa.
20 Malayika wa Mukama n'amugamba ati Ddira ennyama n'emigaati egitazimbulukuswa obiteeke ku jjinja lino, ofuke amazzi g'ennyama. N'akola bw'atyo.
21 Awo malayika wa Mukama n'agolola ekikolo ky'omuggo ogwali mu mukono gwe, n'akoma ku nnyama ne ku migaati egitazimbulukuswa; omuliro ne guva mu jjinja ne gulinnya, ne gumalawo ennyama n'emigaati egitazimbulukuswa; malayika wa Mukama n'ava mu maaso ge.
22 Gidyoni n'alaba nga ye malayika wa Mukama; Gidyoni n’ayogera nti Zinsanze, ai Mukama Katonda, kubanga ndabaganye n'amaaso ne malayika wa Mukama.
23 Mukama n'amugamba nti Emirembe gibe gy'oli; totya: togenda kufa.
24 Gidyoni n'alyoka azimbira eyo ekyoto eri Mukama, n'akiyita Yakuwasalumu: okutuusa leero kikyali mu Ofula eky'Ababiezeri.
25 Awo olwatuuka mu kiro ekyo Mukama n'amugamba nti Ddira ente ya kitaawo, ye nte ey'okubiri ey'akamaze emyaka omusanvu, osuule ekyoto kya Baali kitaawo ky'alina, otemeeteme ne Asera akiri okumpi:
26 ozimbe ekyoto eri Mukama Katonda wo waggulu ku kigo kino, ng'empisa bwe yalagirwa, oddire ente eyo ey'okubiri, oweeyo ekiweebwayo ekyokebwa n'omuti gwa Asera gw'onootemaatema.
27 Awo Gidyoni n'atwala abasajja kkumi ku baddu be, n'akola nga Mukama bw'amulagidde: awo olwatuuka, kubanga yali atidde ab'ennyumba ya kitaawe n'abasajja ab'omu kibuga, n'atayinza kukola bw'atyo emisana, kyeyava akola ekiro.
28 Abasajja ab'omu kibuga bwe baagolokoka enkya mu makya, laba, ekyoto kya Baali nga kimenyesemenyese, ne Asera akibadde okumpi ng'atemeddwatemeddwa, n'ente eyo ey'okubiri ng'eweereddwayo ku kyoto ekizimbiddwa.
29 Ne bagambagana nti Ani akoze kino? Awo bwe baabuuza ne bakemereza, ne boogera nti Gidyoni mutabani wa Yowaasi ye akoze kino.
30 Awo abasajja ab'omu kibuga ne bagamba Yowaasi nti Fulumya mutabani wo afe: kubanga amenyeemenye ekyoto kya Baali, era kubanga atemyetemye Asera akibadde okumpi.
31 Yowaasi n'agamba bonna abamuyimiridde mu maaso ge nti Mwagala okuwolereza Baali? oba mwagala okumulokola? ayagala okumuwolereza, bamutte nga (bukyali) bwa nkya: oba nga ye katonda, yeewolereze, kubanga bamenyeemenye ekyoto kye.
32 Ku luaaku olwo kyeyava amuyita Yerubbbaali, ng'ayogera nti Baali amuwawaabire kubanga amenyeemenye ekyoto kye.
33 Awo Abamidiyaani bonna n'Abamaleki n'abaana ab'ebuvanjuba ne bakuŋŋaana wamu; ne basomoka, ne basiisira mu kiwonvu eky'e Yezureeri:
34 Naye omwoyo gwa Mukama ne gujja ku Gidyoni; n'afuuwa ekkondeere; Abiezeri n'akuŋŋaana wamu gy'ali.
35 N'atuma ababaka okubuna Manase yenna; era nabo ne bakuŋŋaanira wamu gy'ali: n'atuma ababaka eri Aseri n'eri Zebbulooni n'eri Nafutaali; ne bayambuka okubasisinkana.
36 Gidyoni n'agamba Katonda nti Oba nga olirokola Isiraeri n'omukono gwange, nga bwe wayogera,
37 laba, naateeka ebyoya by'endiga mu gguuliro; oba ng'omusulo gunaaba ku byoya byokka, ettaka lyonna nga kkalu, ne ndyoka mmanya ng'olirokola Isiraeri n'omukono gwange, nga bwe wayogera.
38 Awo bwe kyali bwe kityo: kubanga n'agolokoka enkya mu makya; n'akamula ebyoya, omusulo n'agumalamu mu byoya, amazzi ne gajjula ekibya.
39 Gidyoni n'agamba Katonda nti Obusungu bwo buleme okumbuubuukirako, era naayogera omulundi guno gwokka: nkwegayiridde, nkeme n'ebyoya omulundi guno gwokka; kaakano ebyoya byokka bibeere bikalu, omusulo gube ku ttaka lyonna.
40 Katonda n'akola bw'atyo ekiro ekyo: kubanga ebyoya byokka bye byali ebikalu, omusulo ne guba ku ttaka lyonna.


text:
Engero
Chapter 1
1 Engero za Sulemaani mutabani wa Dawudi, kabaka wa Isiraeri:
2 Okumanyanga amagezi n'okuyigirizibwanga; Okwawulanga ebigambo eby'okutegeera;
3 Okukkiriza okuyigirizibwanga okukolanga eby'amagezi, Obutuukirivu n'okusalanga emisango n'okugobereranga ensonga;
4 Okuwanga abatalina magezi obukabakaba, Omulenzi abeerenga n'okumanya n'okuteesa:
5 Ow'amagezi awulire yeeyongerenga okuba n'okuyiga; Era omusajja alina okutegeera afune okuteesanga okutuufu.
6 Okutegeeranga olugero n'ekifaananyi; Ebigambo eby'abagezigezi n'ebikokko byabwe.
7 Mu kutya Mukama okumanya mwe kusookera: Naye abasirusiru banyooma amagezi n'okuyigirizibwanga.
8 Mwana wange, wulira okuyigirizanga kwa kitaawo, So tova mu tteeka lya nnyoko:
9 Kubanga binaabanga ngule ya kisa ku mutwe gwo, N'emikuufu egyetoolodde obulago bwo.
10 Mwana wange, abalina ebibi bwe bakusendasenda, Tokkirizanga.
11 Bwe boogera nti Jjangu tugende fenna, Tuteege omusaayi, Tugwire mu kyama ataliiko musango awatali nsonga;
12 Tubamire nga bakyali balamu ng'amagombe, Era nga bakyali balamba ng'abo abakka mu bunnya;
13 Tuliraba ebintu byonna eby'omuwendo omungi. Tulijjuza ennyumba zaffe omunyago;
14 Oneekubira akalulu wamu naffe; Fenna tunaabanga n'ensawo emu:
15 Mwana wange, totambuliranga mu kkubo wamu nabo: Ziyizanga ekigere kyo okuyitanga mu lugendo lwabwe:
16 Kubanga ebigere byabwe bidduka mbiro okugoberera obubi, Era byanguwa okuyiwa omusaayi.
17 Kubanga bategera bwereere ekitimba, Ennyonyi yonna ng'ekiraba:
18 Era abo bateega omusaayi gwabwe bo, Bagwira mu kyama obulamu bwabwe bo.
19 Bwe gatyo bwe gabeera amakubo aga buli muntu eyeegomba amagoba; Gaggyawo obulamu bwa bannyini go.
20 Amagezi googerera waggulu mu luguudo; Galeeta eddoboozi lyago mu bifo ebigazi;
21 Googerera waggulu mu kifo ekikulu eky'okukuŋŋaaniramu; Awayingirirwa mu miryango, Mu kibuga mwe galeetera ebigambo byago:
22 Mmwe abatalina magezi, mulituusa wa okwagalanga obutaba na magezi? N'abanyooma okusanyukiranga okunyooma, N'abasirusiru okukyawanga okumanya?
23 Mukyuke olw'okunenya kwange: Laba, naafukanga omwoyo gwange gye muli, Naabamanyisanga ebigambo byange.
24 Kubanga mpise, mmwe ne mugaana; Ngolodde omukono gwange, so tewali muntu assizzaayo mwoyo;
25 Naye mujjuludde okuteesa kwange kwonna, So temwagadde kunenya kwange n'akatono:
26 Era nange ndisekera ku lunaku kwe mulirabira ennaku; Ndikudaala entiisa yammwe bw'erituuka;
27 Entiisa yammwe bw'erituuka ng'omuyaga, N'ennaku ze muliraba bwe zirijja ng'embuyaga ez'akazimu; Okweraliikirira n'obubalagaze bwe biribajjira.
28 Kale bwe balinkaabira, naye siriddamu; Balinnoonya nnyo, naye tebalindaba:
29 Kubanga baakyawanga okumanya, So tebeerobozanga kutya Mukama:
30 Tebaayagalanga kuteesa kwange n'akatono; Baanyoomanga okunenya kwange kwonna:
31 Kyebaliva balya ku bibala eby'ekkubo lyabwe bo, Ne bakkuta enkwe zaabwe bo.
32 Kubanga okudda ennyuma okw'abatalina magezi kulibatta, N'okulaba omukisa okw'abasirusiru kulibazikiriza.
33 Naye buli anaawuliranga nze anaabeeranga mirembe, Era anaatereeranga nga tewali kutya kabi.


text:
i
Chapter 9
1 Nalaba Mukama ng'ayimiridde ku mabbali g'ekyoto: n'ayogera nti Kuba emitwe, emiryango gikankane: era bamenyeemenye ku mitwe gy'abo bonna; era nditta n'ekitala ow'enkomerero ku bo: tewaliba ku bo alidduka, so tewaliba ku bo aliwona n'omu.
2 Newakubadde nga basima okutuuka mu magombe, omukono gwange gulibaggyayo; era newakubadde nga balinnya okutuuka mu ggulu, ndibassa okubaggyayo.
3 Era newakubadde nga beekwekera ku ntikko ya Kalumeeri, ndikenneenya ne mbaggyayo; era newakubadde nga bakwekeddwa amaaso gange mu buziba bw'ennyanja wansi, ndiragirira eyo omusota ne gubaluma.
4 Era newakubadde nga bagenda mu busibe mu maaso g'abalabe baabwe, ndiragirira eyo ekitala ne kibatta: era nditeeka amaaso gange ku bo olw'okuleeta obubi so si bulungi.
5 Kubanga Mukama, Katonda ow'eggye, ye wuuyo akoma ku nsi n'esaanuuka, na bonna abagibeeramu baliwuubaala; era eritumbiirira ddala wamu nga Omugga; era erikka nate nga Omugga ogw'e Misiri;
6 ye wuuyo azimba amayu ge mu ggulu, era eyateekawo ebbanga lye ku ttaka; ayita amazzi ag'omu nnyanja n'agafuka ku maaso g'olunalu; Mukama lye linnya lye.
7 Mmwe temuli ng'abaana b'Abaesiyopya gye ndi, ai abaana ba Isiraeri? bw'ayogera Mukama. Saggya Isiraeri mu nsi y'e Misiri ne mbalinnyisa, ne nziya Abafirisuuti e Kafutoli, n'Abasuuli e Kiri?
8 Laba, amaaso ga Mukama Katonda gali ku bwakabaka obulina ebibi, era ndibuzikiriza okuva ku maaso g'ettaka; kyokka sirizikiririza ddala nnyumba ya Yakobo, bw'ayogera Mukama.
9 Kubanga, laba, ndiragira era ndiwewera ennyumba ya Isiraeri mu mawanga gonna, ng'eŋŋaano bw'ewewerwa mu lugali, naye tewaliba na kaweke na kamu akaligwa ku ttaka.
10 Abalina ebibi bonna ab'omu bantu bange balifa n'ekitala aboogera nti Obubi tebulitutuukako so tebulitukulembera.
11 Ku lunaku olwo ndisimba eweema ya Dawudi eyagwa, ne nziba ebituli byayo; era ndisimba ebibye ebyagwa, era ndigizimba nga mu nnaku ez'edda;
12 balyoke balye ekitundu kya Edomu ekifisseewo, n'amawanga gonna agatuumibwa erinnya lyange, bw'ayogera Mukama akola kino.
13 Laba, ennaku zijja, bw'ayogera Mukama, akabala lw'alituuka ku oyo akungula, n'oyo asamba ezabbibu lw'alituuka ku oyo asiga ensigo; n'ensozi ziritonnya omwenge omuwoomerevu, n'obusozi bwonna bulisaanuuka.
14 Era ndikomyawo obusibe bw'abantu bange Isiraeri, kale balizimba ebibuga ebyalekebwawo, ne babituulamu; era balisimba ensuku ez'emizabbibu, ne banywa omwenge gwamu; era balirima ennimiro, ne balya ebibala byamu.
15 Era ndibasimba ku nsi yaabwe, so tebalisimbulwa nate mu nsi gye mbawadde, bw'ayogera Mukama Katonda wo.


text:
Abazimyamwoto emmotoka yabeegaanyi
kampala | Mar 14, 2015
BANNANGE bano abazimyamwoto banaasobola okuzikiriza omuliro nga n’emmotoka efuuse nsindikanjake?. Bino
byabaddewo gye buvuddeko nnabbambula w’omuliro bwe yakutte ekkolero ly’emifaliso erya Crest Foam ebintu
ebintu ne byonooneka.
Bakira omuliro gusaanyaawo ebintu nga n’emmotoka eyazze okuguzikiza nayo bigiremeredde anti nga basindika nsindike. Kino kyagootaanyizza emirimu kubanga n’enkoba ezifuuwa amazzi z’abadde tezisobola kutuuka mu kifo awabadde
omuliro. Oba baanonye ki ng’emmotoka yaabwe nfu? Byabadde Ntinda


text:
Bya DICKSON KULUMBA
KABAKA Ronald Muwenda Mutebi II alonze ababaka be awamu n’abamyuka baabwe abanaakolanga ku nsonga z’Obwakabaka ebweru wa Uganda.
Mu kiwandiiko ekyafulumiziddwa ofiisi ye kyategeezezza nti, abaami bano baatandikiddewo okukola nga baakumala emyaka esatu.
Kabaka yasiimye emirimu egikoleddwa ababaka abaawumudde olw’obunyiikivu n’okwewaayo bye boolesezza.
E Bungereza ne Northern Ireland, Kabaka yalonze Ronald Fredrick Luyinda Lutaaya. Omumyuka we asooka ye Robert Mukiibi ng’ono avunaanyizibwa ku mambuka g’ekibuga London, ate Amaserengeta ga London, Kasim Muguluma yalondeddwa, Rebecca Lubega Bukulu ye mumyuka owookusatu nga ye avunaanyizibwa ku Scotland ate omumyuka owookuna ye Enock Kiyaga Mayanja nga y’atwala Manchester.
Paul Mulindwa ye mubaka w’e Swaziland mu Afirika era ono ekisanja kye kyongeddwaayo.
Mu South Afrika, Dr. Dunstan Joseph Kibuuka Lumu y’asoose mu kitundu kino ekikyali ekipya ng’omumyuka we asooka ye Ssaalongo Achilles Mukasa Bukenya agenda okutwala ekitundu ekiyitibwa North West Cape - Mafeking. Polof. Vincent Kakembo ye mumyuka owookubiri atwala ekitundu kya Eastern Cape e Port Elizabeth.
Ying. Elisha Nelson S. Mugenyi mubaka we ng’amyukibwa Jane Nannyonga Wasswa.
Mu Amerika, ekitundu North East Coast I ( New York/ New Jersey) e Delaware ne Pennysla¬via- Omubaka we ye Wycliffe Lule Musoke.
North East Coast II ( Boston, Massachusetts, Connectcut ne Rhode Island), Kato Bijumbuko Kajubi yalondeddwa ku bubaka ate Henry Matovu Ndawula ye mumyuka we ng’avunaanyizibwa ku kukunga bantu.
Mu Mid- Atlantic ( Washington DC, Merryland, Virginia ne West Virginia), Margaret Muwonge ye mubaka ate Raymond Kabenge n’amumyuka.
Ying. Luzzi Dick Kakande ye mubaka wa Kabaka e Mid - West omuli ebitundu Chicago, Illinois, Wansconsin ne Michigan ng’amyukibwa Dennis Kidde.
E Colorado ( Denver): Colora¬do, North ne South Dakota, Utah ne Montana, Esther Nassuna Kiragga Lyles ye yalondeddwa ng’amyukibwa Deusdedit C. Kiyimba.
West Coast III omuli Los Angeles, South California, Arizona ne Hawaii, Joseph Ssemakula ate mu South West omuli Texas, Oklahoma, Arkansas, New Mexico ne Louisiana eriyo Abu Ssenkaayi alekeddwaayo Frank Ssentamu ng’omumyuka.
E Canada, Estella Namakula Muyinda ye yalondeddwa ng’amyukibwa Erisa Kawooya Mugabi ate ekitundu kya South East etwala Atlanta, Georgia, North Calorina, South Calorina, Florida ne Albama, Samuel Mwanje Kiggwe alekeddwaayo nga talina mumyuka.
Kabaka yalagidde buli mubaka abeere n’olukiiko bwe bad¬dukanya emirimu ate mu buli ssaza watondebwewo olukiiko oluwi lw’amagezi eri obukulembeze bw’Obwakabaka mu buli ssaza ate ababaka abaawu¬mudde n’abamyuka baabwe nabo bateekebwe ku nkiiko ezo.


text:
2 Samwiri
Chapter 19
1 Awo ne babuulira Yowaabu nti Laba, kabaka akaaba amaziga akungubagira Abusaalomu.
2 Awo ku lunaku olwo okuwangula ne kufuuka okukungubaga eri abantu bonna: kubanga abantu ne bawulira nga boogera ku lunaku olwo nti Kabaka anakuwalira mutabani we.
3 Awo abantu ne badda mu kibuga ku lunaku olwo nga basooba, ng'abantu abakwaatiddwa ensonyi bwe basooba nga badduse mu lutalo.
4 Kabaka n'abikka ku maaso ge, kabaka n'akaaba n'eddoboozi ddene nti mwana wange Abusaalomu, ai Abusaalomu, mwana wange, mwana wange!
5 Awo Yowaabu n'ayingira mu nnyumba eri kabaka, n'ayogera nti Oswazizza leero amaaso g'abaddu bo bonna, abaawonyezza leero obulamu bwo n'obulamu bwa batabani bo ne bawala bo n'obulamu bwa bakazi bo n'obulamu bw'abazaana bo;
6 kubanga oyagala abakukyawa n'okyawa abakwagala. Kubanga oyatudde leero ng'abakulu n'abaddu si kintu gy'oli: kubanga leero ntegedde, singa Abusaalomu abadde mulamu naffe fenna nga tufudde leero, kale wandikisiimye nnyo.
7 Kale nno golokoka ofulume oyogere n'abaddu bo bulungi: kubanga ndayira Mukama, bw'otoofulume, tewaabeere naawe ekiro kino omusajja n'omu: n'ekyo kirisinga obubi ennaku zonna ze waakalaba okuva mu buto bwo ne kaakano.
8 Awo kabaka n'agolokoka n'atuula mu mulyango. Ne babuulira abantu bonna nti Laba, kabaka atudde mu mulyango: abantu bonna ne bakiikira kabaka. Awo Isiraeri yali addukidde buli muntu mu weema ye.
9 Abantu bonna ne baba nga bawakana mu bika bya Isiraeri byonna nga boogera nti Kabaka ye yatuwonya mu mukono gw'abalabe baffe, n'atulokola mu mukono gw'Abafirisuuti; kale kaakano adduse Abusaalomu okuva mu nsi.
10 Ne Abusaalomu gwe twafukako amafuta okutufuga afiiridde mu lutalo. Kale nno kiki ekibalobera okwogera ekigambo eky'okukomyawo kabaka?
11 Awo kabaka Dawudi n'atumira Zadooki ne Abiyasaali bakabona ng'ayogera nti Mugambe abakadde ba Yuda nti Kiki ekibalwisa mmwe okukira bonna okukomyawo kabaka mu nnyumba ye? kubanga ebigambo bya Isiraeri yenna bituuse eri kabaka, okumuleeta mu nnyumba ye.
12 Mmwe muli baganda bange, mmwe muli magumba gange n'omubiri gwange: kale kiki ekibalwisa okukira bonna okukomyawo kabaka?
13 Era mugambe Amasa nti Toli magumba gange na mubiri gwange? Katonda ankole bw'atyo n'okukirawo, oba nga toliba mukulu wa ggye mu maaso gange ennaku zonna mu kifo kya Yowaabu.
14 N'akutamya emitima gy'abasajja bonna aba Yuda ng'omutima gw'omuntu omu; n'okutuma ne batumira kabaka nga boogera nti Komawo ggwe n'abaddu bo bonna.
15 Awo kabaka n'akomawo n'ajja ku Yoludaani. Abayuda ne bajja e Girugaali okugenda okusisinkana ne kabaka, okusomosa kabaka Yoludaani.
16 Awo Simeeyi mutabani wa Gera, Omubenyamini ow'e Bakulimu n'ayanguwa n'aserengeta wamu n'abasajja ba Yuda okusisinkana ne kabaka Dawudi.
17 Era ne waba naye abasajja lukumi aba Benyamini, ne Ziba omuddu w'ennyumba ya Sawulo ne batabani be kkumi na bataano n'abaddu be amakumi abiri nga bali naye; ne basomoka Yoludaani kabaka nga waali.
18 Eryato ne liwunguka okuwungula ab'omu nnyumba ya kabaka n'okukola nga bw'anaasiima. Simeeyi mutabani wa Gera n'avuunamira kabaka ng'asomose Yoludaani.
19 N'agamba kabaka nti Mukama wange aleme okunzisaako obutali butuukirivu, so tojjukira ekyo omuddu wo kye yakola ng'agira ekyejo ku lunaku mukama wange kabaka lwe yava mu Yerusaalemi, kirumye omwoyo kabaka.
20 Kubanga omuddu wo amanyi nga nayonoona: laba, kyenvudde njija leero nga nze nsoose ennyumba yonnaeya Yusufu okuserengeta okusisinkana ne mukama wange kabaka.
21 Naye Abisaayi mutabani wa Zeruyiya n'addamu n'ayogera nti Simeeyi tattibwe olwa kino kubanga yakolimira oyo Mukama gwe yafukako amafuta?
22 Dawudi n'ayogera nti Nfaayo ki eri mmwe, mmwe batabani ba Zeruyiya, mmwe okubeera leero abalabe bange? wanaabaawo anattibwa leero mu Isiraeri? kuba simanyi nga ndi kabaka wa Isiraeri leero?
23 Kabaka n'agamba Simeeyi nti Toofe. Kabaka n'amulayirira.
24 Awo Mefibosesi mutabani wa Sawulo n'aserengeta okusisinkana ne kabaka; era yali tanaabanga bigere newakubadde okumwa ebirevu newakubadde okwoza engoye ze okuva ku lunaku kabaka lwe yagenderako okutuusa ku lunaku lwe yakomawo emirembe.
25 Awo olwatuuka bwe yatuuka e Yerusaalemi okusisinkana ne kabaka, kabaka n'amugamba nti Kiki ekyakulobera okugenda nange, Mefibosesi?
26 N'ayogera nti Mukama wange, ai kabaka, omuddu wange yannimba: kubanga omuddu wo yayogera nti Naateeka amatandiiko ku ndogoyi ngyebagale ŋŋende ne kabaka; ku banga omuddu wo mulema.
27 Era yawaayiriza omuddu wo eri mukama wange kabaka; naye mukama wange kabaka aliŋŋanga malayika wa Katonda: kale kola ekiri mu maaso go ekirungi.
28 Kubanga ennyumba yonna eya kitange baali bafu bufu mu maaso ga mukama wange kabaka: naye n'otuuza omuddu wo mu bo abalya ku mmeeza yo ggwe. Kale nnina nsonga ki neeyongere okukaabira kabaka?
29 Kabaka n'amugamba nti Ekikwogeza ki nate ku bigambo byo? Nze njogera nti Ggwe ne Ziba mugabane ensi.
30 Mefibosesi n'agamba kabaka nti Weewaawo, atwale byonna, kubanga mukama wange kabaka atuuse mirembe mu nnyumba ye ye.
31 Awo Baluzirayi Omugireyaadi n'aserengeta okuva e Logerimu; n'asomoka Yoludaani wamu ne kabaka okumusomosa Yoludaani.
32 Era Baluzirayi yali musajja mukadde nnyo, nga yaakamaze emyaka kinaana: era yali amuliisizza kabaka bwe yali atuula e Makanayimu; kubanga yali musajja mukulu nnyo.
33 Kabaka n'agamba Baluzirayi nti Jjangu osomoke nange, nange ndikuliisiza wamu nange mu Yerusaalemi.
34 Baluzirayi n'agamba kabaka nti Ennaku ez'emyaka egy'obulamu bwange zenkana wa, nnyambuke ne kabaka ŋŋende e Yerusaalemi?
35 Leero naakamaze emyaka kinaana: nnyinza okwawulamu ebirungi n'ebibi? omuddu we, awoomerwa bye ndya oba bye nnywa? nkyayinza okuwulira eddoboozi ly'abasajja abayimba n'abakazi abayimba? kale omuddu wo yandibeeredde ki nate azitoowerera mukama wange kabaka?
36 Omuddu wo ayagala okusomoka Yoludaani obusomosi wamu ne kabaka era olw'ekyo kabaka yandimpeeredde ki empeera eyenkanidde awo?
37 Nkwegayiridde, omuddu wo addeyo nate afiire mu kibuga ky'ewaffe, awali entaana ya kitange ne mmange. Naye, laba, omuddu wo Kimamu; oyo ye aba asomoka ne mukama wange kabaka; era omukolanga ky'olisiima.
38 Kabaka n'addamu nti Kimamu anaasomoka nange, era ndimukola ky'olisiima: era kyonna ky'olyagala okunteekako, ndikukikolera.
39 Abantu bonna ne basomoka Yoludaani kabaka n'asomoka: kabaka n'anywegera Baluzirayi n'amusabira omukisa; n'addayo mu kifo kye ye.
40 Awo kabaka n'asomoka n'agenda e Girugaali, Kimamu n'asomoka naye: abantu bonna aba Yuda ne basomosa kabaka era n'ekitundu ky'abantu ba Isiraeri.
41 Awo, laba, abasajja ba Isiraeri bonna ne bajja eri kabaka ne bagamba kabaka nti Baganda baffe abasajja ba Yuda bakubbidde ki, ne basomosa Yoludaani kabaka n'ab'omu nnyumba ye n'abasajja ba Dawudi bonna wamu naye?
42 Awo abasajja ba Yuda bonna ne baddamu abasajja ba Isiraeri nti Kubanga kabaka atuli kumpi mu luganda: kale musunguwalira ki olw'ekigambo ekyo? twali tulidde n'akatono ekintu kyonna ekya kabaka? oba atuwadde ekirabo kyonna?
43 Awo abasajja ba Isiraeri ne baddamu abasajja ba Yuda ne boogera nti Ebitundu kkumi ebya kabaka byaffe, era ffe tulina bingi mu Dawudi okukira mmwe: kale mwatunyoomera ki obutasooka kubuuza ffe nga muteesa naffe okukomyawo kabaka waffe? Ebigambo eby'abasajja ba Yuda ne bisinga obukambwe ebigambo eby'abasajja ba Isiraeri.


text:
Olwali olwo omukazi munnabyabufuzi Miria Matembe n’ateesa mu Palamenti ng’agamba nti abasajja abakwata abakazi okunyumya akaboozi olw’empaka, balaayibwenga bulaayibwa olw’okubamala emmya.
Babaka banne bamwanukula mangu nti eky’okulaawa abasajja si kituufu kubanga kirinnyirira eddembe lyabwe ery’obuntu.
Naye ate kati kirabika ng’ekiseera kituuse okusalawo kiki ekiyinza okukolebwa abasajja abeeyambisa obubi eddembe ly’obuntu ne bafutyanka eddembe ly’abalala.
Gamba nga musajjamukulu Matovu ow’e Kalagala mu disitulikiti y’e Luweero aweza emyaka 65 egy’obukulu, eyakoze ebikolobero ku kawala ke k’azaalira ddala ak’emyaka 13 n’akakwata n’akakavvula.
Akaana kano ab’ekyalo baakasanze mu kifulukwa nga gye keekwese, era nga kagamba nti kadduka mu maka ga kitaawe waako kubanga taata waako abadde akeefuukira n’akakwata n’akabonyaabonya.
Taata ono bwe yakwatiddwa yakikkiriza bulambalamba nti abadde akwata akaana ke ako n’akakavvula.
Yagambye nti kyokka akaana ke kaamuyisa obubi, kubanga olumu kaayambala akateteeyi akampi ne katuula mu ntebe ye ne kamusaaliza era kwe kukakwata!
Mu ngeri eyo eby’ekivve ng’ebyo Bamatovu bakaggwensonyi bye bakola ne ku baana baabwe amabujje be bazaala, tekyebeereka nakatono okuddamu okulowooza ku kiteeso kya Miria Matembe eky’okulaawa abagwagwa abo.
Bwe balaayibwa balaayibwe ggwe kale balina kukolerwa ki? Kubanga mazima yo ensi egudde eddalu ate egwiridde ddala addalu ekkankada. Sikulimba.


text:
Magazini ya Omunaala gw’Omukuumi n’eya Awake!
Magazini zaffe ezinnyonnyola Bayibuli zisobola okuwanulwa ku mukutu guno mu nnimi ezisukka mu 150. Magazini ya Omunaala gw’Omukuumi ennyonnyola engeri ebyo ebiriwo mu nsi gye bituukirizaamu obunnabbi bwa Bayibuli. Ebudaabuda abantu ng’ebategeeza amawulire amalungi agakwata ku Bwakabaka bwa Katonda era n’ebakubiriza okukkiririza mu Yesu Kristo. Ate yo Awake! ewa abantu amagezi ku ngeri gye bayinza okwaŋŋanga ebizibu ebiriwo ennaku zino, ate era n’ebakubiriza okussa obwesige mu kisuubizo kya Katonda eky’okuleetawo ensi empya ey’emirembe.


text:
Bya MOSES LEMISA
ABAVUBUKA bakubaganye n’abaserikale ba poliisi bwe yabakozeeemu ekikwekweto. Kyagenze okukomekerezebwa ng’abamu banyiga biwundu.
Bino byabaddewo mu kiro ekyakeesezza ku Lwokutaano, poliisi ku Kaleerwe ng’eyambibwako ba Crime Preventer abaabadde batambulira mu ngoye ezaabulijjo baakoze ekikwekweto ku luguudo lwa Northern By pass gy’ebaazudde ezimu ku mpuku abavubuka abamenyi b’amateeka mwe beekukuma nga banoonyezebwa.
Ekikwekweto kyatandise ku ssaawa 1:00 eyakawungeezi n’ekigendererwa ky’okunoonya abamu ku bavubuka abamenyi b’amateeka ab’omutawana abavubuka bano nabo baabadde bulindaala nga bagamba nti Luzira bakooyeyo okuggyako okufa n’abaserikale naye tebalina gye balaga.
Omu ku bavubuka ab’omutawaana ayitibwa Mugalu aludde ng’anoonyezebwa abaserikale bwe baamutuuseeko n’atandikirawo okubafuntula ebikonde n’okubamegga ebigwo.
Oluvannyuma baamusinzizza amaanyi naye yabalese abasinga banyiga biwundu. Mugalu kigambibwa alina omuntu gwe yakuba oluvannyuma n’abulawo nga ku luno lwe baamukutte.
Ekikwekweto kino kyakeeOmuserikalesezza obudde okukkakkana ng’abavubuka abasoba 30 bakwatiddwa ng’abasinga baasangiddwa mu bifo ebikyamu ate abalala baasangiddwa nga balina ebyamaguzi ebiteeberezebwa okuba ebibbe.
Julius Ssentamu omu ku batuuze yategeezezza nti poliisi mu kusooka yali ekola bulungi nga buli wiiki ekola ekikwekweto naye kati babadde baludde nga kino kiwadde abayaaye omwagaanya okuddamu okutigomya abantu.
“Poliisi yaffe yandibadde ekola ebikwekweto buli lunaku kuba tubadde tuweweddemu ku bamenyi b’amateeka kati bw’otuuka ku luguudo lwa Northern By pass kuliko empuku abavubuka gye basinziira okubba abantu” Ssentamu bwe yategeezezza
Mugalu yagambye nti ekyamulwanyisizza akooye okusibwa kuba ebikolwa eby’obumenyi bw’amateeka abadde agenda abivaako kati talaba lwaki bamukwata,” Wadde bankutte naye mbalagiddeko bwereere nti tebansobola. Obuserikale obusoba 7 ne bulwanagana nange omu. Buddeyo babutendeke kuba nze nsitula ebyuma buli lunaku,” Mugalu bwe yavuluze abaserikale.
John Nabongo akulira ebikwekweto ku Poliisi y’oku Kaleerwe yategeezezza nti abavubuka abaakwatiddwa bagenda kusunsulwamu abanaazulwa nga tebalina mutawaana baakuyimbulwa abalala batwalibwe mu kkooti. Yalabudde n’abatandise omuze ogw’okukuba abaserikale nti amateeka gajja kubakwata


text:
Bya TOM GWEBAYANGA
OMUSAWO w’ekinnansi mudisitulikiti y’e Kamuli yajagalazza ekyalo, bwe yalumbye nnyina ng’anaaba mu kinaabiro n’amutemaatema n’ejjambiya ng’amulumiriza okumusindikira eddogo.
Bino byabaddewo wiiki ewedde ku kyalo Lulyambuzi mu Ggombolola y’e Wankole, James Batambuze 46, omusawo w’ekinnansi bwe yatemyetemye Matilda Kantono (70) n’amutta ng’agamba nti abadde amuloga.
Kantono yakubye enduulu nga mutabani we amuli bubi wabula abatuuze we baatuukidde ng’agudde wansi n’afa nga bamuddusa mu ddwaaliro.
Abatuuze baanyiize ne bamuyigga bamutte, wabula we baamukwatidde ne Poliisi y’e Lulyambuzi we yatuukidde n’ebamuggyako ne basigalanga beesooza, essungu ne balimalira ku nnyumba ye ne bagikoonakoona.
Baasaaye olusuku n’emisiri gy’emmere olwo enkoko, embuzi n’ente ne babisala ne batwala ennyama.
Akulira bambega ba Poliisi e Kamuli, Pamela Ajilong yategeezezza nti omwana abadde alumiriza nnyina okumuleeteranga eddogo n’asiraana n’okumansangaobubi mu mulyango gw’essabo lye.
Ajilong yagambye nti Batambuze yagguddwaako gwa butemu ku fayiro CRB:1002/2014.


text:
Bya Henry Nsubuga
Abasawo mu ddwaaliro lya gavumenti erya Health Centre III mu ggombolola y'e Seeta-Namuganga mu disitulikiti y'e Mukono batadde wansi ebikolwa ne baggala eddwaaliro ne bagumba ku poliisi ng'entabwe eva ku poliisi okukwata akulira eddwaaliro lino, Dr. Isaac Sserugo (ku ddyo) olw'okulagajjalira omulimu gwe.
Sserugo yakwatibwa ku Mmande ng'entabwe yava ku balwadde mu ggombolola eno okwemulugunya eri ssentebe w'eggombolola Denis Kimbowa nga bagamba nti abasawo tebakola mulimu gwabwe nga bwe kisaanidde.
Abalwadde baategeeza nti abasawo bawummula nga bwe baagala ne bava ku mulimu ne bwe wabaawo abalwadde nga ku nnaku za wiikendi okuli Ssande n’Olwomukaaga tebakolerako ddala ng'ate ennaku enjereere eza wiiki ku mulimu batuuka ssaawa 4:00 oba 5:00 ate ne bannyuka ng'obudde bukyali.
Kimbowa yayitiddwa abalwadde ku Mmande ku makya oluvannyuma lw'okutuuka ku ddwaaliro nga teri wadde omusawo.
Yategeezezza nti bwe yatuuse ku ddwaaliro yasanzeewo abalwadde abakunukkiriza mu 30 nga balindiridde obujjanjabi naye nga tewali musawo abakolako.
Okusinziira ku lupapula poliisi lwe yawandiikako abalwadde abaali ku ddwaaliro ku Mmande luliko abantu 25 abaali bavudde mu bitundu eby'enjawulo.
"Kyampitiriddeko ne ngenda ku poliisi y'e Namuganga ne mpita abaserikale nabo ne bajja beerabirako. Twayogedde ne bakama baffe abakulembera disitulikiti y'e Mukono ne tubategeeza embeera ne
balagira poliisi ekwate akulira eddwaaliro lino," Kimbowa bwe yannyonnyodde.
Oluvannyuma lwa Sserugo okukwatibwa ku Mmande, abasawo abalala b'akulembera baggaddewo eddwaaliro ku Lwokubiri ne basiiba ku poliisi y'e Naggalama gye yasula ku Mmande ne ku Lwokubiri nga baagala asooke ateebwe olwo balyoke badde ku mulimu.
Wabula DPC w'e Naggalama John Bosco Sserunjogi yavudde mu mbeera n'ategeeza nti ekikolwa ky'abasawo okwekalakaasa ne bagaana okukola olw'okukwata munnaabwe ate nga yabadde mu nsobi ate kyabadde kyongedde kulaga nti okwemulugunya kw'abatuuze b'e Namuganga kutuufu n'asuubiza nti poliisi tegenda kutiisibwatiisibwa basawo nga bwe bawulira nti tebaagala kukola kye kiseera balekulire.
Sserunjogi yagambye nti Sserugo yagguddwaako omusango gw'okulagajjalira omulimu gwe nga guli ku fayiro nnamba CRB545/2014.


text:
Bya SAUL WOKULIRA
PULEZIDENTI Yoweri Museveni agambye nti ababaka ba palamenti n’abakozi ba gavumenti okululunkanira okwongezebwa emisaala kizing’amizza empeereza omuli n’obutakola nguudo.
Museveni agambye nti, eggwanga likung’anya obuwumbi nga 10,000 okuva mu misolo kyokka emisaala gy’abakozi n’ababaka ba palamenti nga mw’obatwalidde gitwala obuwumbi 3,000.
Pulezidenti Museveni bino yabyogeredde Kyerima ku mukolo kwe yatongolezza Bayibuli eyakubiddwa mu lulimi Olunyala ku Lwokuna n’okujjukira omwoyo gw’omugenzi Nathan Mpagi Ngasaki ono nga ye Ssaabanyala eyasooka.
Museveni okwogera ebyo abakulembeze b’e Kayunga baasoose kumutegeeza nga bwe beetaaga oluguudo lwabwe lukubwe kolaasi wabula nga yabagumizza nti wadde ssente ntono eziriwo gavumenti egenda kwekwatakwata efune ssente ezikuba oluguudo luno kolaasi n’okutuusa amasannyalaze e Galiraaya.
Yasanyukidde enkolagana ennungi eriwo wakati w’abakulembeze b’Abanyala ne Buganda n’agamba nti eby’okusika omuguwa tebiyamba wabula bizza buzza mabega. Yagambye nti mu bukulembeze bwa NRM tayinza kugumiikiriza ggwanga lyonna kutuulira ggwanga ddala n’agamba nti abantu bonna mu mawanga gaabwe Katonda yabatonda nga benkanankana.
Ssaabanyala Maj. Baker Kimeze yategeezezza Museveni nga kati bwe balina enkolagana ey’omuggundu n’Obwakabaka bwa Buganda n’agamba nti ku mukolo guno Katikkiro Mayiga yayitibwa wabula n’awaayo okwetonda kwe mu butongole nti tagenda kubeera mu ggwanga kyokka ye omwami ow’essaza Mugerere yabaddewo.
Omukolo guno gwetabiddwaako abakulembeze b’ennono abalala omwabadde Kamuswaga wa Kooki Apollo Ssansa Kabumbuli, Ssaabaluuli, Isabalangira wa Busoga, Omukhukha wa Bugisu n’abalala.
Museveni era yatongozza n’ekibiina kya Ssaabanyala Development Foundation kino nga kya kwekulaakulanya era n’abawa ssente obukadde 50 mu mpeke.


text:
Yeremiya
Chapter 33
1 Era nate ekigambo kya Mukama ne kijjira Yeremiya omulundi ogw'okubiri, bwe yali ng'akyasibibwa mu luggya olw'abambowa, nga kyogera nti
2 Bw'ati bw'ayogera Mukama akikola, Mukama akibumba okukinyweza Mukama lye linnya lye; nti
3 Mpita, nange naakuyitaba ne nkwolesa ebikulu n'ebizibu by'otomanyi.
4 Kubanga bw'ati bw'ayogera Mukama Katonda wa Isiraeri eby'ennyumba ez'omu kibuga kino n'eby'ennyumba za bassekabaka ba Yuda ezaabizibwa okulwana ne nkomera n'ekitala, nti
5 Bajja okulwana n'Abakaludaaya, naye kuzijjuza bujjuza mirambo gya bantu be nzise n'obusungu bwange n'ekiruyi kyange, obubi bwabwe bwonna bwe bunkisizisizza amaaso gange ekibuga kino:
6 Laba, ndikireetera obulamu n'okuwonyezebwa, nange ndibawonya; era ndibabikkulira emirembe n'amazima bingi nnyo nnyini.
7 Era ndikomyawo obusibe bwa Yuda n'obusibe bwa Isiraeri, era ndibazimba ng'olubereberye.
8 Era ndibanaazaako obutali butuukirivu bwabwe bwonna bwe bannyonoona; era ndisonyiwa obutali butuukirivu bwabwe bwonna bwe bannyonoona era bwe bansobya.
9 N'ekibuga kino kiriba gye ndi erinnya ery'essanyu, n'ettendo n'ekitiibwa, mu maaso g'amawanga gonna ag'oku nsi agaliwulira obulungi bwonna bwe mbakola, ne batya ne bakankana olw'obulungi bwonna n'olw'emirembe gyonna bye nkifunira.
10 Bw'ati bw'ayogera Mukama nti Oliboolyawo ne muwulirwa mu kifo kino kye mwogerako nti Kizise, temuli muntu newakubadde ensolo, mu bibuga bya Yuda ne mu nguudo ez'e Yerusaalemi ezizise nga temuli muntu newakubadde azibeeramu, era nga temuli nsolo,
11 eddoboozi ery'okusanyuka n'eddoboozi ery'okujaguza, eddoboozi ly'awasa omugole n'eddoboozi ly'omugole, eddoboozi ly'abo aboogera nti Mumwebaze Mukama w'eggye kubanga Mukama mulungi, kubanga okusaasira kwe kwa lubeerera: n'ery'abo abaleeta ssaddaaka ez'okwebaza mu nnyumba ya Mukama. Kubanga ndikomyawo obusibe obw'ensi ng'olubereberye, bw'ayogera Mukama w'eggye.
12 Bw'ati bw'ayogera Mukama w'eggye nti Oliboolyawo ne mubeera mu kifo kino ekizise, nga temuli muntu era nga temuli nsolo, ne mu bibuga byakyo byonna, olusiisira olw'abasumba abagalamiza ebisibo byabwe.
13 Ebisibo biriyita nate wansi w'emikono gy'oyo abibala mu bibuga eby'omu nsi ey'ensozi ne mu bibuga eby'omu nsi ey'ensenyi ne mu bibuga eby'obukiika obwa ddyo ne mu nsi ya Benyamini ne mu bifo ebiriraanye Yerusaalemi ne mu bibuga bya Yuda, bw'ayogera Mukama.
14 Laba, ennaku zijja, bw'ayogera Mukama, lwe ndituukiriza ekigambo ekyo ekirungi kye nnayogera ku nnyumba ya Isiraeri ne ku nnyumba ya Yuda.
15 Mu nnaku ezo ne mu biro ebyo ndimereza Dawudi Ettabi ery'obutuukirivu; era oyo alituukiriza eby'obutuukirivu n'eby'ensonga mu nsi.
16 Mu nnaku ezo Yuda alirokoka ne Yerusaalemi kirituula mirembe: na lino lye linnya lye kirituumibwa, nti Mukama bwe butuukirivu bwaffe.
17 Kubanga bw'ati bw'ayogera Mukama nti Dawudi taabulwenga musajja wa kutuula ku ntebe ey'ennyumba ya Isiraeri emirembe gyonna;
18 so ne bakabona, Abaleevi, tebaabulwenga musajja mu maaso gange ow'okuwangayo ebiweebwayo ebyokebwa n'okwokya ebitone n'okusalanga ssaddaaka olutata.
19 Awo ekigambo kya Mukama ne kijjira Yeremiya nga kyogera nti
20 Bw'ati bw'ayogera Mukama nti Oba nga muyinza okumenya endagaano yange ey'emisana n'endagaano yange ey'ekiro, waleme okubaawo emisana n'ekiro mu ntuuko zaabyo;
21 kale n’endagaano eyinzika okumenyeka eri Dawudi omuddu wange, aleme okuba n'omwana okufugira ku ntebe ye; n'eri Abaleevi, bakabona, abaweereza bange.
22 Ng'eggye ery'omu ggulu bwe litayinzika kubalibwa, so n'omusenyu ogw'ennyanja okugerebwa; bwe ntyo bwe ndyaza ezzadde lya Dawudi omuddu wange n'Abaleevi abampeereza.
23 Awo ekigambo kya Mukama ne kijjira Yeremiya nga kyogera nti
24 Tolowooza abantu bano bye boogedde! nti Enda zombi Mukama ze yalonda azisudde? bwe batyo bwe banyooma abantu bange baleme okuba nate eggwanga mu maaso gaabwe.
25 Bw'ati bw'ayogera Mukama nti Endagaano yange ey'emisana n'ekiro oba nga tenywera, oba nga sassaawo biragiro by'eggulu n'ensi;
26 kale ndisuula n'ezzadde lya Yakobo n'erya Dawudi omuddu wange, nneme okutwala ku zzadde lye okufuganga ezzadde lya Ibulayimu ne Isaaka ne Yakobo: kubanga ndikomyawo obusibe bwabwe, era ndibasaasira.


text:
[Intro]
Nesiimu oli bikyi? Don MC, Otrix, Buddies Music
Too Bad Entertainment mu kizimbe!
[Verse 1 (Don MC)]
Boss atayagala kusasula bakozi be omwezi negugwako n’obabikira, mbuzi
Ko ba dame abatulimba emyaka mbu balina abiri kumbe bakade, mbuzi
Government official bakuwa sente ezokukola enguudo nozilya buli, mbuzi
Bakebede ng’olina silimu gwe n’osalawo omuwe ku balala, oli mbuzi
K’abasajja ba kagwansonyi abakwata obwana obutto, muli mbuzi
Nkawereza bano abasadaaka banabwe mbu bagala bugaga wabula, muli mbuzi
[Chorus]
Kano bwekaba tekakukute, oli mbuzi. Toyagaliza bano, oli mbuzi
Kyusamu baaba sikuvumye nkugambyeko bugambi, nti oli mbuzi
Tokafeelinze? Oli mbuzi. Toyagaliza bano? Oli mbuzi
Kyusamu baaba sikuvumye nkugambyeko bugambi, nti oli mbuzi
[Verse 2 (Don MC)]
Abafumbo bangi eyo abanoonya abaana, bakoze buli kimu abaana bababuze
Kyoka gwe omuzadde omusudde mutoyi, wabula kawala gwe, oli mbuzi
Abasumba ababuzabuza endiga, nawe Hajji ng’ovumaganya ediini yo
Nina ekigambo kimu eky’okukugamba, kimu kyoka bwekiti, oli mbuzi
Bano bakola gwo’lera ngalo (mbuzi), kyoka byebakoze n’obibanyagako (mbuzi)
Otigomya abantu ku kyalo oleega buleezi… oli mbuzi
(Chorus)
[Verse 3 (Otrix)]
Kati gw’olaba nti okwenda ku muno mbu kyekisinga, oli mbuzi
Gw’omusawo abba edagala lya abalwadde tolaba ntino, oli mbuzi
Weyita boss boss kyoka sebbo nga tovaayo na gyoli, mbuzi
Gwe campuser nga togwaako retake my friend nze nkukakasa, oli mbuzi
Okola mu katale bwekituuka okusasula empoza wepena, mbuzi
Okwanye ka baby kakugambye I’m booked obitademu obusungu
Wabula oli mbuzi… oli mbuzi…
(Don MC)
Toyagaliza bano? Oli mbuzi
Kyusamu baaba sikuvumye nkugambyeko bugambi, nti oli mbuzi
Tokafeelinze? Oli mbuzi. Toyagaliza bano? Oli mbuzi
Kyusamu baaba sikuvumye nkugambyeko bugambi, nti oli mbuzi
(Chorus)
[Outro]
Oli mbuzi… oli mbuzi… nti oli mbuzi
Oli mbuzi… oli mbuzi… nti oli mbuzi


text:
OMUNAALA GW'OMUKUUMI (OGW'OKUSOMA MU KIBIINA) APULI 2015
Magazini eno erimu ebitundu ebirina okusomebwa mu kibiina okuva nga Jjuuni 1 okutuuka nga Jjuuni 28, 2015.
Abakadde, Okutendeka Abalala Mukitwala Mutya?
Laba ebintu musanvu abakadde abamu bye bakoze nga batendeka abalala.
Engeri Abakadde Gye Bayambamu Abalala Okutuukiriza Ebisaanyizo
Abakadde basaanidde okukoppa Yesu nga batendeka abalala, ate abayizi basaanidde okukoppa Erisa.
Twafuna Emikisa “mu Biseera Ebirungi ne mu Biseera Ebizibu”
Ebikwata ku Trophim Nsomba, eyayigganyizibwa ennyo mu Malawi olw’okukkiriza kwe, bisobola okukuyamba okuba omumalirivu okusigala ng’oli mwesigwa.
Olina Enkolagana ey’Oku Lusegere ne Yakuwa?
Empuliziganya etuyamba okunyweza enkolagana yaffe. Oyinza otya okukolera ku musingi ogwo okunyweza enkolagana yo ne Katonda?
Weesige Yakuwa Bulijjo!
Osobola okuba n’enkolagana ey’oku lusegere ne Katonda.
Lwaki Okugoba Omwonoonyi mu Kibiina Kiba Kikolwa kya Kwagala
Lwaki ekintu ekireetawo obulumi ate kivaamu ebirungi eri bonna?
Omuti Bwe Gutemebwa Gusobola Okuloka?
Eky’okuddamu kikwata ku biseera byo eby’omu maaso.


text:
Bya LUKE KAGIRI NE KIZITO MUSOKE
ABAKULIRA amasomero ga Gavumenti aga pulayimale e Mityana batabukidde abazadde ne babanenya olw’okusuulawo obuvunaanyizibwa bwabwe obw’okulabirira abaana nga bali ku masomero. Bagambye nti kino kye kikyalemesezza ebyenjigiriza okutumbuka mu kitundu.
Abasomesa baludde nga banenyezebwa obutakola kimala kuyisa baana n’okutumbula omutindo gw’ebyenjigiriza naddala mu masomero ga pulayimale aga gavumenti, kyokka ng’abazadde batwalibwa nti tebalina kye bayinza kukolawo.
Emyaka etaano egiyise amasomero g’obwannannyini ge gabadde geeriisa enkuuli mu kuyisa abayizi mu bigezo bya PLE olwo amatono aga Gavumenti naddala mu kibuga Mityana ne gaddirira ate go ag’omu byalo aga Gavumenti gakola bubi ddala.
Kino kireeseewo embeera abayizi ne badduka mu masomero gano ne bagenda mu g’obwannannyini.
Agamu ku masomero gano kuliko:
NAAMA R/C PRIMARY SCHOOL
Lino lisangibwa mu ggombolola y’e Busimbi. Alikulira Margaret Nakamaanya yategeezezza nti lyali lya maanyi nnyo nga lyatuukako mu bayizi 1500, kyokka kati balina 186 bokka.
NAAMA UMEA
Lino kati lisigaddemu abayizi 122, wadde nga mu 2000, lyalina abayizi 350. Omukulu w’essomero Hasifah Nakyambadde yategeezezza nti abayizi bangi bagenze mu masomero g’obwannannyini ate abalala bagenze mu buvubi.
NAAMA DISTRICT ADMINISTRATION SCHOOL (DAS)
Omukulu w’essomero lino, Edward Semiti yategeezezza nti essomero lyawezaako abayizi 600, kyokka kati basigadde 119 bokka.
Mu lukung'ana lw’abasomesa olw’okumalako omwaka lwe baabaddemu wiiki ewedde, James Nsubuga, akulira ekibiina ekibagatta yategeezezza nti yadde abasomesa balina okusoomozebwa okw’amaanyi kyokka bakola kye basobola balabe ng’abayizi bayita naye ekibaluma be bazadde ate okukotoggera abaana baabwe nga bagaana okubawa ebikozesebwa ng’ebitabo, ekkalaamu ne yunifoomu.
Mu birala mulimu obutawa baana kyamisana ne basiiba enjala kye bagamba nti kiziyiza abaana okuyiga obulungi.
Yagambye nti abaana abasinga boosa nnyo abazadde nga babatumye emirimu naddala okulima ng’ebiseera eby’ebigezo bigenda okutuuka nga tebalina kye basobola. Yasabye Gavumenti eyongere okutumbula embeera abasomesa mwe bakolera.
BANAATUMBULA EBYENJIGIRIZA
Ssaalongo Godfrey Mbalire, eyali Mukwenda wa Singo era nnannyini ssomero lya Mityana Modern Secondary School, agamba nti atandiseewo kaweefube w’okuzza obuggya amasomero ga bonnabasome omuli;
- Okutegeka emisomo eri abasomesa mu masomero ga bonnabasome mu muluka gw’e Naama ne Busimbi.
- Okuzzaamu amaanyi abasomesa abeewola ssente mu bantu abawola ensimbi (money lenders), nga kati tebakyalina “ ATM cards”, ng’abaabawola baazitwala n’abo abatafuna musaala.
- Okukunga abaaliko abayizi mu masomero baddeyo bakulaakulanye amasomero gaabwe.
- Ate Israel Lubega Maaso, amyuka ssentebe wa disitulikiti y’e Mityana yagambye nti batandise okusomesa obukiiko obuddukanya amasomero engeri gye balina okuyambamu amasomero gano.
- Amasomero gonna ag’obwannannyini agatatuukana na mutindo gagenda kuggalwa wamu n’okukunga abazadde okuwa abaana ebikozesebwa omuli omuli n’ebyokulya.
- Ku kizibu ky’abayizi n’abasomesa aboosa, Lubega yagambye nti ekitongole kya Chance for Children, kigenda kussaawo ebigezo by’olusoma olusooka nga bijja kukolebwa mu nnaku ebbiri ezitandika olusoma. Ebibuuzo bino bya bwereere.